Sejarah Ringkas Pengasasan Kesultanan Perlis

Perlis Indera Kayangan merupakan salah sebuah negeri beraja di Malaysia. Dengan keluasan sekitar 821 km persegi, Perlis merupakan negeri paling kecil di Malaysia yang terletak di lokasi paling utara di Semenanjung Malaysia, bersempadan dengan negara Thailand. Ibu negeri Perlis ialah Kangar dan Arau adalah Bandar Dirajanya. Terkenal dengan penanaman pokok buah mempelam Harum Manis yang sememangnya amat ditunggu-tunggu oleh penulis sendiri ketika musim buahnya, negeri Perlis juga amat sinonim dengan tanaman padi sawah.

Negeri Perlis diperintah oleh institusi raja berpelembagaan yang berdaulat, sama seperti pemerintahan kelapan-lapan buah negeri beraja yang lain di Malaysia. Sejarah institusi beraja negeri Perlis boleh ditelusuri seawal abad ke-19. Pada asalnya, Perlis merupakan antara wilayah jajahan takluk Kesultanan Kedah termasuklah Pulau Pinang dan negeri-negeri Melayu di pesisir Selat Melaka di Selatan Thailand yang pada masa kini merupakan sebahagian daripada wilayah-wilayah negara Thailand. Kesultanan Kedah merupakan kesultanan Melayu yang paling awal, masih kekal bertahan dan berdaulat di Tanah Melayu dan Malaysia, lebih awal daripada pengasasan Kesultanan Melaka pada abad ke-13. Walau bagaimanapun, Kerajaan Kedah dan jajahan takluknya sering diserang dan ditakluk oleh Kerajaan Siam terutamanya sekitar abad ke-19. Oleh itu, Kerajaan Kedah akan menghantar ufti bunga emas kepada Kerajaan Siam secara berkala sebagai tanda persahabatan dan di bawah naungan Kerajaan Siam.

Pada abad ke-17, Perlis mula dijadikan sebagai pusat pemerintahan Kesultanan Kedah apabila Sultan Kedah ke-14 iaitu Sultan Muhyiddin Mansur Shah (1653-1661) mendirikan Kota Sena yang menjadi asas kewujudan Bandar Kangar. Puteranya, Sultan Dhiauddin al-Mukarram Shah I (1661-1687) pula mendirikan Kota Indera Kayangan di hilir Sungai Perlis. Baginda dikenali sebagai Marhum Kayang I oleh penduduk Perlis, manakala di Kedah baginda dikenali sebagai Marhum Di Hilir atau Di Balai.

Ketika zaman pemerintahan Sultan Kedah ke-21 iaitu Sultan Dhiauddin Mukarram Shah II (1797-1803), apabila suatu perjanjian ditandatangani antara baginda dengan Gabenor British di Pulau Pinang bagi penyerahan wilayah Seberang Perai kepada Syarikat Hindia Timur Inggeris, baginda digelar sebagai “Duli Raja Muda Perlis dan Kedah.” Ini membuktikan bahawa pada zaman baginda, Perlis mula dijadikan sebuah negeri tersendiri. Baginda telah mengahwinkan seorang puteri baginda yang bernama Tengku Sofiah kepada seorang tokoh yang bernama Syed Harun Jamalullail.

Syed Harun Jamalullail merupakan seorang pengasas mukim Arau bersama-sama para pengikutnya yang lain. Beliau berketurunan kabilah Arab Jamalullail dari Hadramaut, Yaman, yang bersambung nasab sehingga Rasulullah SAW. Ayahnya, Syed Ahmad Jamalullail memulakan penghijrahan dari Yaman ke Kedah sekitar tahun 1735. Nenda Syed Harun sebelah ibu ialah Puteri Diraja Kedah. Sebagai kurnia atas perkahwinan Syed Harun Jamalullail dengan Tengku Sofiah, baginda Sultan Dhiauddin telah mengurniakan pentadbiran mukim Arau kepada Syed Harun dan keturunannya.

Perkahwinan antara Syed Harun Jamalullail dengan Tengku Sofiah tidak menghasilkan zuriat. Syed Harun berkahwin pula dengan Wan Fatimah, cucu kepada seorang pembesar istana Kedah iaitu Dato’ Johan Lela Perkasa. Mereka dikurniakan seorang anak lelaki iaitu Syed Hussein Jamalullail yang dipelihara oleh bonda tirinya, Tengku Sofiah dan Sultan Dhiauddin dalam istana baginda sendiri. Syed Hussein Jamalullail menggantikan ayahnya sebagai Penghulu Mukim Arau yang kedua setelah ayahnya meninggal dunia pada tahun 1825.

Ketika Perang Kedah-Siam berlarutan daripada tahun 1821 sehingga tahun 1838, Syed Hussein bersama-sama beberapa orang kerabat diraja Kedah merintis jalan penyelesaian bagi meredakan konflik berpanjangan tersebut. Mereka telah bekerjasama dengan Kerajaan Siam secara diplomatik bagi menghentikan konflik tersebut. Di bawah pemerintahan Raja Rama III, Kerajaan Siam telah menyusun semula pentadbiran Kerajaan Kedah dan jajahan takluknya kepada empat bahagian pentadbiran (Muang) iaitu Kedah (Muang Saiburi), Perlis (Muang Polit), Kubang Pasu (Muang Kubang Pasu) dan Setul (Muang Satun). Setiap wilayah dilantik seorang gabenor oleh Kerajaan Siam. Wilayah Perlis diletakkan di bawah pentadbiran Raja Long Krok atau Paduka Seri Maharaja Lela sebagai Gabenor Perlis dan Syed Hussein Jamalullail dilantik sebagai Timbalan Gabenor. Selepas kemangkatan Raja Long Krok pada tahun 1839, Syed Hussein dilantik sebagai Gabenor Perlis menggantikannya.

Tahun 1843 merupakan tahun yang amat bersejarah bagi negeri Perlis. Ini kerana pada tahun tersebut, Kerajaan Siam telah menaiktaraf wilayah Perlis menjadi sebuah negeri dan Syed Hussein telah ditabalkan oleh Raja Rama III sebagai Raja Perlis yang pertama dengan gelaran “Phya Songkram Ramu Wichit Wilis Asmara Phya Polit” (bahasa Thai) atau ringkasannya “Phya Polit.” Dalam bahasa Melayu, baginda diberi gelaran “Raja” iaitu Raja Syed Hussein Jamalullail. Gelaran “Raja” adalah suatu gelaran yang unik berbanding gelaran Raja-Raja Melayu di negeri lain yang menggunakan gelaran “Sultan” atau “Yang Dipertuan Besar” (Negeri Sembilan). Walau bagaimanapun, penulis menggunakan tajuk “Pengasasan KESULTANAN Perlis” berbanding “Pengasasan KE-“RAJA”-AN Perlis” supaya pembaca tidak terkeliru antara “Ke-raja-an” (Kingdom) dan “Kerajaan” (Government).

Raja Syed Hussein Jamalullail memasyhurkan gelaran “Indera Kayangan” pada nama rasmi negeri Perlis sempena nama Kota Indera Kayangan II iaitu tempat di mana baginda dididik dan dibesarkan. Sejak itu, Kesultanan Perlis diasaskan dan Kerajaan Perlis menghantar ufti berupa bunga emas kepada Kerajaan Siam sama seperti Kerajaan Kedah sebagai tanda persahabatan dan di bawah naungan Kerajaan Siam. Kerabat diraja Jamalullail kekal memerintah negeri Perlis sehingga ke hari ini sepertimana dua rangkap terakhir lagu rasmi negeri Perlis iaitu “Tinggikan daulat serta adil, Kekal perintah Jamalullail.”

Selepas termeterainya Perjanjian Bangkok pada tahun 1909 yang menyaksikan Kerajaan Siam melepaskan naungannya terhadap negeri Perlis dan negeri-negeri Melayu yang lain kepada pihak British, Kerajaan Perlis terpaksa menerima seorang Penasihat British dan negeri Perlis dimasukkan dalam pentadbiran Negeri-Negeri Melayu Tidak Bersekutu. Walaupun ketika zaman penjajahan Jepun, Siam kembali menguasai negeri Perlis, namun setelah pihak Jepun menyerah kalah, pihak British kembali mengambil alih pentadbiran negeri Perlis. Pada tanggal 31 Ogos 1957, negeri Perlis bersama-sama Persekutuan Tanah Melayu berjaya mencapai kemerdekaan dan menjadi salah sebuah negeri beraja yang berdaulat dalam Persekutuan Malaysia sehingga ke hari ini.

Raja Perlis yang keenam iaitu DYMM Almarhum Tuanku Syed Putra Jamalullail merupakan antara Raja Melayu yang paling lama bertakhta dalam sejarah Malaysia iaitu selama hampir 55 tahun (1945-2000) dan pernah ditabal sebagai DYMM Yang Dipertuan Agong Malaysia yang ketiga (1960-1965). Pada masa kini, negeri Perlis diperintah oleh DYMM Tuanku Syed Sirajuddin Jamalullail yang juga pernah ditabal sebagai DYMM Yang Dipertuan Agong Malaysia yang ke-12 (2001-2006). Negeri Perlis bertambah maju, sejahtera, makmur dan berdaulat di bawah pemerintahan Tuanku.

Untuk rujukan lebih lanjut berkenaan Kesultanan Perlis, sila rujuk rujukan-rujukan ilmiah di bawah:

SUMBER RUJUKAN:

– Yazid Mat & Hazman Hassan, “Menjelang 200 Tahun Kerajaan Perlis di Bawah Pemerintahan Tujuh Orang Raja: Institusi Raja Perlis, Antara Kesinambungan dengan Perubahan,” dalam Ramlah Adam et al., Pemerintahan Raja dan Kerajaan Perlis, Kuala Lumpur: Dewan Bahasa dan Pustaka, 2015, hlm. 3.

– Ramlah Adam, “Pemerintahan Raja dan Kerajaan Perlis: Sepintas Lalu,” dalam Ramlah Adam et al., Pemerintahan Raja dan Kerajaan Perlis, Kuala Lumpur: Dewan Bahasa dan Pustaka, 2015, hlm. 229.

– Lokmaniyah Hj. Ahmad, Usha Thiagarajah & Norizan Ishak, Negeri Perlis Indera Kayangan, Kuala Lumpur: Penerbitan Seri Utama, 1987.

– Melissa Muhammad, Salasilah Kesultanan Melayu, Selangor: Pustaka Gedung Ilmu, 2014.

– Raja Berpelembagaan Malaysia, Raja-Raja Melayu dan Yang Dipertua Negeri Abad ke-21, Selangor: Kaedah Kota Management (M) Sdn. Bhd., 2012.

– Puteri Fahsyar, Perlis dan Kedah, Kuala Lumpur: Pustaka Buana, 2004.


Mengapa Kemaafan Itu Sukar Bagi Sesetengah Orang?

Sementara menyiapkan satu artikel berkenaan Sir Elton John dan Watford, halwa telinga sebagai penambah mood semasa pembikinan artikel ialah Sorry Seems to be The Hardest Word. Walaupun lirik lagu hasil nukilan John dan Bernie Taupin ini dianggap lagu tragis dan berkisar tentang isu perhubungan, ia sebenarnya turut mengundang satu persoalan: mengapa kemaafan itu sesuatu yang bersifat sukar dilakukan?

Satu sebab mengapa kemaafan sukar direalisasikan ialah kesedaran bawah sedar manusia atau lebih tepat komponen bawah sedar bahasa yang sukar untuk hidup pada masa kini dan lebih memilih zaman silam. Ini kerana bahasa memberi kelebihan kepada manusia untuk meneroka masa silam, masa kini dan masa hadapan terutama dari segi memori autobiografi dan detik-detik bermakna. Secara ringkas, bahasa sebenarnya mesin masa sentiasa bergerak secara berterusan dari masa silam ke masa hadapan dan langsung sama sekali tidak berhenti pada masa kini.

Satu punca manusia enggan bersikap pemaaf ialah keinginannya untuk terus hidup pada zaman silam. Ini kerana bila kita terluka oleh kesilapan yang dilakukan seseorang, detik tersebut dimainkan berulang kali sehingga terpahat dalam bank memori kita. Walaupun kita mungkin sudah tidak mengingati apa yang dilakukannya tetapi bila kita melihat individu tersebut, komponen bahasa bawah sedar kita akan melekat pada memori tersebut dan terus memikirkan mengapa ia berlaku. Dan ia memikirkan pelbagai kemungkinan yang menyebabkan insiden tersebut dan bagaimana kita boleh mengubahnya. Secara tidak langsung, ia sebenarnya satu cubaan kesedaran bawah sedar kita untuk mengubah masa silam!

Tetapi keinginan kita untuk terus berada pada masa silam sebenarnya satu kesilapan besar lebih-lebih lagi bila kita tidak bersikap pemaaf dan menerima hakikat bahawa apa yang berlaku pada masa silam itu tidak boleh diubah. Dan tanpa kita sedar, setiap kali kita mengingati memori menyakitkan itu bila berterusan duduk pada masa silam, ia sebenarnya mengaktifkan bahagian otak yang mengandungi emosi dan ia membuatkan kita terasa terluka lagi.

Bila kita bersikap pemaaf, kita bukan cuba melupakan apa yang berlaku kerana memori mengajar kita menjadi lebih berhati-hati pada masa akan datang. Tetapi cubaan kita untuk terus hidup dalam memori itu yang harus dihentikan. Kemaafan juga bukan bermakna hubungan kita dengan individu yang melukakan kita itu akan kembali seperti dulu (sebelum kita terluka). Kemaafan itu lebih kepada perubahan dalaman diri kita iaitu kita berhenti hidup dalam memori yang bersifat pahit dan menyakitkan, menerima apa yang berlaku  dan sedar bahawa kebencian hanya lebih menyakitkan apabila kita cuba bergantung pada memori silam.

Kebencian itu sama dengan keengganan kita untuk memohon maaf. Selagi mana kita tidak berusaha memaafkan orang lain, selagi itu kita sebenarnya melukakan diri sendiri dengan keengganan kita bermaafan. Kita menyangka dengan kebencian itu, kita sebenarnya dapat membalas dendam terhadap orang yang kita benci. Tetapi hakikatnya, kebencian itu menjadi racun dalam diri lebih-lebih lagi bila ia ditambah dengan penyesalan. Tanpa kita sedar, penyesalan itu sebenarnya satu lagi cubaan untuk terus berpaut dengan memori silam dan cuba mengubah memori silam agar ia menjadi lebih baik.

Itulah sebab jika kita mahu bersikap pemaaf, kemaafan itu bukan saja terpakai pada perkara-perkara bersifat besar tetapi juga perkara-perkara yang bersifat remeh. Kadang-kadang, lebih mudah jika kita mulakan dengan perkara-perkara bersifat remeh. Contoh, kita memaafkan orang yang memotong semasa beratur di kaunter atau di kaunter tol pada ketika itu juga dan bukan menangguhkannya selama beberapa saat atau minit. Ini kerana bila kita memaafkan pada ketika itu juga, kita sebenarnya merasa lebih aman dan lebih fokus tentang apa yang kita lakukan pada ketika itu.

Atas sebab itulah, hendaklah kita berusaha mempunyai sikap pemaaf dalam diri. Ini kerana sifat tersebut amat dicintai Allah dan Rasul-Nya. Dan berdasarkan firman-Nya, ia merupakan salah satu ciri orang beriman. Ini berdasarkan ayat 134, Surah Ali Imran mafhumnya, “Iaitu orang-orang yang mendermakan hartanya pada masa senang dan susah, dan orang-orang yang menahan kemarahannya, dan orang-orang yang memaafkan kesalahan orang. Dan (ingatlah), Allah mengasihi orang-orang yang berbuat perkara-perkara yang baik.”

Tanpa kita sedar, sifat pemaaf itu juga sebenarnya sebahagian dari sifat-Nya berdasarkan ayat 22, Surah An-Nur, “Dan janganlah orang-orang yang berharta serta lapang hidupnya dari kalangan kamu, bersumpah tidak mahu lagi memberi bantuan kepada kaum kerabat dan orang-orang miskin serta orang-orang yang berhijrah pada jalan Allah; dan (sebaliknya) hendaklah mereka memaafkan serta melupakan kesalahan orang-orang itu; tidakkah kamu suka supaya Allah mengampunkan dosa kamu? Dan (ingatlah) Allah Maha Pengampun lagi Maha Mengasihani.” Ini disokong satu doa Nabi s.a.w yang diriwayatkan Aishah r.a, “Ya Allah, sesungguhnya Engkaulah yang memaafkan lagi pemurah. Sesungguhnya Engkau suka memaafkan.” (Riwayat Tirmidzi)

Hatta Nabi Muhammad s.a.w juga dikenali dengan sifat pemaaf baginda. Bukan sedikit orang dalam sirah baginda yang menyakiti hatinya sehingga ke tahap menghalaunya keluar dari Makkah atau cuba membunuh baginda. Tetapi semua itu langsung tidak mengeraskan hati baginda untuk tidak bersikap pemaaf. Malah, baginda memaafkan sesiapa saja yang pernah berbuat salah terhadapnya. Buktinya semasa peristiwa pembukaan Kota Makkah, golongan musyrikin menyangka Nabi s.a.w akan bertindak keras terhadap mereka berikutan perlakuan kejam yang bukan sedikit terhadap baginda dan orang Islam.

Tetapi baginda bersabda, “Aku berkata-kata kepada kamu menggunakan perkataan sama digunakan Yusuf (Nabi Yusuf a.s) terhadap saudara-saudaranya. Pada hari ini, tiada sebarang pembalasan ke atas kamu. Pulanglah kerana kamu telah bebas.” Ramai menghela nafas lega selepas mendengar pengumuman baginda dan ini mendorong ramai memeluk Islam.

Hadis-hadis yang diriwayatkan para sahabat turut memperlihatkan Nabi s.a.w mementingkan soal kemaafan. Misalnya satu hadis yang diriwayatkan oleh Abdullah bin Amru. Beliau meriwayatkan baginda berada di atas mimbar dan bersabda, “Bersikap belas kasihan terhadap orang lain dan kamu akan menerima belas kasihan. Maafkanlah orang lain dan Allah akan mengampunkan kamu.” (Riwayat Ahmad) Dalam satu hadis lain yang diriwayatkan oleh Abu Hurairah r.a, Nabi s.a.w bersabda, “Sedekah tidak pernah mengurangkan harta, tiada siapa memaafkan melainkan Allah menaikkan kehormatan orang yang memaafkan dan tiada sesiapa yang merendah diri demi-Nya melainkan Allah menaikkan lagi martabatnya.” (Riwayat Muslim)

Dan siapa sangka dengan kemaafan, ia sebenarnya kunci yang membawa kepada syurga Ilahi. Ini berdasarkan satu kisah di mana pada satu hari, Nabi s.a.w menyatakan nama si polan sebagai ahli syurga. Baginda menyatakan nama si polan beberapa kali sehingga menimbulkan rasa ingin tahu para sahabat. Lalu mereka menghantar seorang sahabat bernama Abdullah bin Umar r.a untuk merisik apa perbuatan si polan sehingga mendapat gelaran ahli syurga oleh Nabi s.a.w.

Lalu sahabat Nabi yang mulia itu membuat helah dengan memberitahu si polan bahawa beliau ingin bermalam di kediamannya dan keinginannya ditunaikan oleh lelaki tersebut. Pada malamnya, Abdullah mendapati lelaki tersebut tidak melakukan sebarang amalan khusus kerana rutinnya biasa saja. Pada keesokan paginya, beliau menceritakan hajat sebenarnya kepada si polan termasuk kisah Nabi s.a.w mengisytiharkan dia ahli syurga. Si polan yang terkejut memberitahu satu-satunya amalan yang dilakukan ialah sebelum tidur, dia memaafkan sesiapa yang dirasakan telah berlaku khilaf kepadanya.

Dari segi sains, kemaafan sebenarnya mempunyai banyak faedah seperti:

Akhir kata, saya akhiri ini dengan kata-kata tokoh kemerdekaan India Mahatma Gandhi:

“The weak can never forgive. Forgiveness is the attribute of the strong. “ (Orang yang lemah tidak akan pernah memaafkan. Kemaafan itu ciri orang yang kuat)

SUMBER


Kisah Bayi-Bayi Yang Selamat Dari Titanic Seorang Diri

Menjelang abad ke-20, ramai pendatang asing dari seluruh dunia terutama Eropah berhijrah ke Amerika Syarikat demi membina kehidupan baru. Hal ini turut terpakai kepada Michel Navratil Sr. dari Perancis. Tetapi nama anak-anaknya, Michel Jr dan Edmond kemudiannya dikenali sebagai Anak Yatim Titanic oleh media ketika itu.

Michel Sr berdepan nasib malang selepas berkahwin dengan isterinya Marcelle. Perkahwinan yang bermasalah itu akhirnya ditamatkan pada awal tahun 1912 dengan Michel Jr dan Edmond ditempatkan dalam jagaan sementara tatkala hakim menentukan siapa yang layak mendapat hak penjagaan. Untuk sambutan Easter, kedua-duanya diletakkan di bawah penjagaan Michel Sr.

Bagaimanapun, Michel Sr. tiada niat untuk memulangkan kedua-duanya kepada Marcelle. Dengan dia juga bakal diisytiharkan sebagai muflis, lebih elok baginya untuk memulakan kehidupan baru di tempat lain. Lantas, Michel Sr. membeli tiga keping tiket kelas kedua White Star Liner di Monte Carlo sebelum pergi ke Southampton, England untuk menaiki kapal. Siapa sangka, kapal yang dinaiki mereka ialah kapal paling terkenal di dunia di kemudian hari, Titanic.

Michel Sr. memperkenalkan dirinya sebagai Louis M. Hoffman semasa di atas kapal. Sementara Michel Jr dan Edmond pula didaftarkan di bawah nama John dan Fred. Jika ada penumpang yang bertanya tentang perihal dirinya, Michel Sr. memberitahu dia seorang duda.

Hanya sekali saja kedua-dua kanak-kanak ini tidak di bawah pemerhatian bapa mereka. Apabila Michel Sr. ingin bermain kad dengan beberapa orang penumpang, dia meminta seorang penumpang wanita bernama Bertha Lehmann untuk menjaga mereka.

Apabila Titanic berlanggar dengan aisberg pada 11.40 malam pada 14 April 1912, Michel Sr. dan seorang rakan penumpang segera mengejutkan Michel Jr dan Edmond di kabin. Kedua-duanya bernasib baik kerana bapa mereka berjaya menempatkan mereka dalam Collapsible D, bot penyelamat terakhir yang berjaya dilancarkan dari Titanic.

Michel Jr yang ketika itu berusia kurang dari tiga tahun masih ingat kata-kata terakhir bapanya itu. Michel Sr berkata, “Anakku, sekiranya ibu kamu berjaya mendapatkan kamu, beritahu dia bahawa bapa amat mencintainya dan masih lagi sehingga saat ini. Beritahu dia bahawa bapa menjangka dia akan mengikut kita agar kita dapat hidup aman dan bebas di Dunia Baru (Amerika Syarikat).”

Mayat Michel Sr ditemui oleh kapal penyelamat Mackay-Bennett. Disebabkan dia menggunakan nama samaran berunsur Yahudi, pasukan penyelamat menyangka dia seorang Yahudi. Lantas, mayatnya dikebumikan di Tanah Perkuburan Baron de Hirsch, sebuah tanah perkuburan Yahudi di Halifax, Nova Scotia.

Michel Sr mati bersama lebih 1,500 penumpang dan krew yang tenggelam bersama Titanic. Bagi para penumpang yang berada dalam Collapsible D, ramai menyangka Michel Jr dan Edmond kini bergelar yatim piatu. Simpati dengan nasib mereka, penumpang kelas pertama Hugh Woolner menjaga dan memberi mereka biskut sementara menunggu kapal penyelamat tiba.

Semasa dibawa naik ke Carpathia, identiti sebenar kedua-dua kanak-kanak ini tidak diketahui. Dengan kedua-duanya hanya bertutur dalam Bahasa Perancis dan dokumen palsu yang disediakan oleh Michel Sr, media ketika itu menggelar mereka sebagai Anak Yatim Titanic. Keadaan ini menyukarkan pihak berkuasa menjejaki waris mereka yang sebenar.

Sementara usaha mencari waris giat dijalankan, Michel Jr dan Edmond diletakkan di bawah jagaan seorang lagi mangsa Titanic yang terselamat, Margaret Hays di Upper West Side, Manhattan. Hays bukan saja pernah menjaga mereka semasa di Carpathia, malah boleh bertutur dalam Bahasa Perancis. Bagi membantu pihak berkuasa menjejaki waris mereka, gambar dua bersaudara ini diambil dan disiarkan di akhbar.

Semasa ini berlaku, berita insiden Titanic karam telah tersebar di Eropah. Marcelle tahu bekas suaminya itu telah menghilangkan diri bersama dua anak kesayangan mereka. Tetapi dia tidak pernah menyangka ketiga-tiganya akan menaiki kapal malang itu. Tetapi semua itu berubah apabila Marcelle melihat satu artikel yang menyebut perihal Anak Yatim Titanic.

Menerusi keterangan artikel yang dibaca dan gambar, jelaslah Anak Yatim Titanic ialah Michel Jr dan Edmond. Selepas mengesahkan identiti mereka dengan pihak berkuasa AS, Marcelle segera bertolak ke sana untuk mendapatkan kembali kedua-dua anak kesayangannya itu. Akhirnya pada 16 Mei 1912, tiga beranak ini disatukan semula. Setelah itu, ketiga-tiganya bertolak pulang ke Perancis dengan menaiki kapal Oceanic.

Bagaimanapun, kisah Anak Yatim Titanic ini turut mendedahkan perbezaan kelas penumpang dari segi kadar kematian. Bagi penumpang kelas pertama, 201 daripada 324 orang penumpang saja yang terselamat. Manakala bagi penumpang kelas ketiga, hanya 181 daripada 708 penumpang saja yang terselamat. Hakikat ini diakui oleh sendiri Michel Jr dan menyifatkan mereka bernasib baik pada malam Titanic karam.

Dan siapa sangka, dia juga penumpang lelaki terakhir Titanic yang meninggal dunia pada tahun 2001. Semasa hayatnya, Michel Jr bukan sekadar bergelar pakar psikologi tetapi dapat membina sebuah keluarga yang bahagia. Bagaimanapun, Edmond pergi menemui Penciptanya 31 tahun selepas insiden karamnya Titanic. Tetapi sekurang-kurangnya dengan penyatuan semula tiga beranak ini, kisah Titanic mempunyai secebis kisah bahagia di sebalik tragedi yang menyelubunginya.

RUJUKAN

Dimuro, G. (2017, 14 Disember). The Story Of The ‘Titanic Orphans’ Who Made It Off The Doomed Ship All Alone. All That’s Interesting.


Orang Viking Menetap Di Utara Amerika Sebelum Columbus?

Dalam sejarah pengembaraan orang Eropah ke benua Amerika, kita mesti berfikir bahawa Christopher Columbus adalah orang Eropah pertama menjejakkan kaki di benua tersebut yang pada awalnya dia menganggap  tanah yang dia pijak itu adalah India. Namun Columbus bukanlah penjelajah pertama terawal di dunia yang biasa para intelektual Barat popularkan. Penjelajah Eropah paling awal tiba ke benua Amerika adalah kaum Viking.

Kolonisasi orang Viking bermula pada akhir abad ke-10 Masihi,di mana mereka menjelajah dan menduduki kawasan Utara Atlantik termasuklah timur laut Utara Amerika.  Penempatan koloni orang Viking hanya bertahan selama 500 tahun. L’Anse aux Meadows yang bertempat di utara pulau Newfoundland adalah satu-satunya kawasan penempatan sementara Viking yang masih dipelihara kemudian menjadi tapak arkeologi Kanada.

Sekitar tahun 980-an, Erik the Red dihukum keluar dari Iceland kerana jenayahnya melakukan pembvnuhan, kemudian mengembara ke kawasan barat daya pantai Greenland selama 3 tahun. Sepanjang beliau menetap di tanah baru, dia menamakan tanah tersebut sebagai Greenland. Manakala fjord/fiord (laluan laut yang dikelilingi oleh tebing) yang Erik lalui dinamakan sebagai Eiriksfjord dan beliau mempunyai ladang bernama Brattahlid. Kiranya penempatan Erik inilah yang pertama orang Viking lakukan di luar tanah air mereka, seterusnya menjadi penemu pertama Greenland.

Greenland pada fasa Viking atau Norse Greenland mempunyai dua buah penempatan. Penempatan Timur (Eastern Settlement) terletak di barat daya Greenland manakala Penempatan Barat (Western Settlement) berada di 500km ke persisiran pantai barat di mana terletaknya ibu kota Greenland kini, Nuuk. Purata populasi koloni Viking di Greenland adalah sekitar 2000-3000 orang dan mempunyai sebanyak 400 buah ladang. Norse Greenland ditadbir oleh pihak gereja, di mana Bishop adalah pentadbir yang berpusat di Garðar. Dalam sektor ekonomi, koloni ini mengeksport barangan seperti, gading walrus, bulu, tali, organ pelampung ikan paus, haiwan ternakan seperti kambing biri-biri dan kulit lembu.

Kaum Viking kemudian rancak berlayar ke Greenland setelah pembinaan penempatan koloni pertama mereka oleh Erik the Red. Tahun 985, sebanyak 400-700 orang yang menaiki 25 buah kapal belayar ke Greenland, diketuai oleh pengembara bernama Bjarni Herjólfsson. Tiga hari kemudian Bjarni berlayar ke persisiran pantai barat demi mencari ayahnya tetapi dia bertemu dengan seorang lagi pengembara bernama Leif Erikson yang juga meneroka kawasan tersebut. Kemudian mereka berdua membina Penempatan Barat.

Leif seterusnya mengembara ke barat, mengikut informasi yang dia peroleh dari Bjarni ketika berlayar ke Penempatan Barat. Leif berlajar dari Greenland melalui Laut Labrador bersama 35 orang kelasi, menaiki sejenis kapal dagang bernama Knarr. Leif mengajak ayahnya sekali iaitu Erik the Red sekaligus menjadikan ayahnya sebagai ketua ekspedisi namun kaki Erik tercedera semasa pergi ke pelabuhan, maka Erik tidak jadi mengikuti ekspedisi anaknya.

Pada musim sejuk 1001, Leif menetap di kawasan berdekatan Cape Bauld, Newfoundland, di mana dia menemui pokok squashberry, gooseberry, dan cranberry tumbuh meliar. Buah pokok ini menjadi sumber kepada pembuatan arak. Maka Leif menamakan tempat tersebut sebanagi Vinland. Leif sekali lagi menetap di kawasan bernama Leifsbúðir, kemudian kembali ke Greenland untuk meneruskan tugasan keluarganya. Dengan penemuan Vinland ini, Leif diisytiharkan sebagai penemu pertama benua Amerika mengalahkan Columbus.

Masuk tahun 1004, adik lelaki Leif iaitu Thorvald Eiriksson berlayar bersama 30 orang kelasi ke Vinland dan menetap di sana sepanjang musim sejuk. Pada musim luruh, Thorvald menyerang 9 orang kaum asal Amerika yang sedang berehat di perahu kanu mereka. Di akhir serangan, Thorvald dibvnuh oleh anak panah tembakan 9 orang kaum asal itu. Seorang adik lelaki Leif iaitu Thorstein kemudian tiba di Vinland untuk mengambil m4yat abangnya namun dia juga meninggal dunia sebelum kembali ke Greenland.

Thorfinn Karlsefni, dikenali sebagai ‘Thorfinn the Valiant’ adalah pelayar ketiga ke Vinland bersama tiga buah kapal yang memuatkan haiwan ternakan dan warga Viking seramai 160-250 orang. Tiba di sana selepas musim sejuk, koloni Thorfinn melakukan hubungan dagangan dengan orang asal Amerika dengan pemberian kulit dan bulu spesis tupai kelabu, dan memperoleh susu dan pakaian tradisional oleh orang asal tersebut.

Ketika koloni Viking menetap di Vinland, salah seekor lembu jantan mereka mengamuk sehingga orang asal yang menetap berhampiran takut dan melarikan diri menggunakan perahu kanu mereka. Tiga hari kemudian, orang asal Amerika kembali ke Vinland tetapi membawa bala tentera mereka kerana menyangka koloni Viking memulakan pert3mpuran. Dengan bilangan orang asal melebihi warga koloni Viking, mereka berundur.

Adik perempuan Leif bernama Freydís Eiríksdóttir yang sarat mengandung dan tidak mampu bergerak laju bersama koloni Viking yang melarikan diri. Demi menyelamatkan dirinya, Freydís menakutkan orang asal dengan mengambil pedang dari orang Viking yang dibunuh, membuka pakaiannya sehingga menunjukkan dadanya, kemudian menikam dirinya di kawasan berhampiran payudaranya.

Dari ketiga-tiga pengembaraan inilah, kaum Viking menjadikan Newfoundland sebagai kawasan naungan mereka. Berbeza dengan Greenland, Newfoundland hanya dijadikan sebagai penempatan sementara Viking untuk mencari bulu dan menebang pokok untuk menambahkan sumber mereka yang berkurangan di Greenland. Tidak pasti mengapa mereka tidak menetap terus di pulau yang penuh dengan sumber yang mereka inginkan namun koloni Viking meneruskan hubungan dagang dengan kaum asal Amerika dan memperoleh sumber selama 400 tahun.

Tahun 1261, Norse Greenland  menjadi naungan raja Norwegian. Masuk abad ke-14 Masihi, aktiviti koloni Viking di Greenland semakin berkurang terutamanya Penempatan Barat, diabaikan pada tahun 1350. Kemudian Penempatan Timur turut diabaikan sekitar abad ke-15 Masihi. Sebab koloni Viking semakin terbiar adalah kehadiran Zaman Ais Kecil (Little Ice Age) yang berlaku pada 1250.

Zaman Ais Kecil ini menyebabkan pembentukan glasier besar-besaran berlaku di sekitar Kutub Utara, maka aktiviti perdagangan antara Greenland dan Eropah terbantut. Pertanian yang menjadi keutamaan sumber mereka juga terbantut, walaupun pemburuan anjing laut memberikan pendapatan sumber yang lumayan. Tambahan pula penjualan gading dari Greenland semakin kurang mendapat pasaran.

Warga Eropah beralih kepada penjualan gading Afrika yang semakin laku. Setelah berlaku Reformasi Agama Kristian di Eropah, ekspedisi para missionary (paderi yang mengembara) yang diketuai oleh Hans Egede dihantar oleh kerajaan Dano-Norwegian (gabungan Denmark dan Norway) ke Greenland pada tahun 1721. Walaupun tiada lagi penduduk Viking menetap di sana, Denmark mengisytiharkan Greenland sebagai naungannya.

L’Anse aux Meadows, satu-satunya penempatan sementara koloni Viking yang masih wujud di Utara Amerika. Kawasan ini kemudian menjadi tapak arkeologi Kanada.

RUJUKAN:

“L’Anse aux Meadows”. L’Anse aux Meadows National Historic Site of Canada. Parks Canada. 2018. Retrieved 2018-12-21.

Berglund, Joel (1986). “The Decline of the Norse Settlements in Greenland”. Arctic Anthropology. 23 (1/2): 109–135

Klein, Christopher (8 Oct 2013). “The Viking Explorer Who Beat Columbus to America”, History Channel. Retrieved 16 January 2020. https://www.history.com/news/the-viking-explorer-who-beat-columbus-to-america

Oxenstierna, Eric; The Norsemen (1965), 320 pages, New York Graphic Soc.

Reeves, Arthur Middleton; Anderson, Rasmus B. (1906). “Discovery and colonization of Greenland”. Saga of Erik the Red. Retrieved 2008-08-27

Wernick, Robert; The Seafarers: The Vikings, (1979), 176 pages, Time-Life Books, Alexandria, Virginia


Sejarah Penciptaan Kereta Serong

Mengapa perlu membebankan tubuh manusia ataupun haiwan dengan memikul muatan berat jika anda boleh sahaja meletakkannya ke dalam sebuah bekas ataupun raga yang dilengkapi dengan fungsi roda serta alat pemegang untuk menolak dan menarik raga tersebut? Voila! Hampir seluruh kerja mengangkut itu dapat dilakukan oleh kereta sorong dan menjimatkan kudrat anda. Namun, siapakah orang yang pertama memiliki idea untuk mencipta kereta sorong dan di manakah kereta sorong mula dicipta?KERETA SORONG PERTAMA DICIPTA DI CINADikatakan bahawa kereta sorong yang pertama telah dicipta di negara Cina – begitu juga dengan bahan api pertama, kertas pertama, seismoskoppertama, matawang kertas pertama, kompas magnetik pertama, busur silang (crossbow) pertama dan banyak lagi ciptaan hebat yang lain. Tarikh penciptaan dan nama si pencipta kereta sorong kelihatan seperti hilang dari rekod sejarah. Namun, ilmuwan meyakini bahawa masyarakat Cina telah pun memanfaatkan penggunaan kereta sorong seawal 2000 tahun yang lalu.KERETA SORONG DICIPTA PADA TAHUN 231MMenurut legenda, perdana menteri Dinasti Shu-Han pada zaman Tiga Kerajaan di Cina, iaitu Zhuge Liang telah mencipta kereta sorong pada tahun 231M sebagai sebuah teknologi ketenteraan. Pada masa itu, Shu-Han sedang terlibat dalam peperangan menentang Cao-Wei, iaitu sebuah lagi kerajaan yang membentuk tiga buah kerajaan yang berkuasa pada zaman tersebut.KUDA YANG MENGGELONGSORDalam peperangan tersebut, Zhuge Liang memerlukan suatu kaedah yang efisien untuk mengangkut bekalan makanan dan persenjataan dari ibu kota menuju ke barisan hadapan tenteranya. Maka, beliau pun hadir dengan sebuah idea untuk menghasilkan ‘kerbau kayu’ yang dilengkapi dengan sebuah roda. Panggilan tradisional bagi kereta sorong tersebut adalah ‘kuda yang menggelongsor’.Dengan menggunakan kerbau kayu ini, seorang tentera dengan mudah mampu membawa bekalan makanan yang cukup untuk memenuhi keperluan 4 orang tentera selama sebulan. Ciptaan kereta sorong ini cuba dirahsiakan oleh Shu-Han daripada pengetahuan Cao-Wei agar mereka terus memiliki kelebihan pada sudut perbekalan tentera.BUKTI ARKEOLOGINaratif daripada legenda ini kelihatan agak kemas dan memuaskan, namun terdapat kemungkinan bahawa maklumat yang terkandung di dalamnya tidak begitu tepat. Bukti-bukti arkeologi mengisyaratkan bahawa masyarakat Cina telah pun menggunakan kereta sorong seabad lebih awal berbanding apa yang diceritakan di dalam legenda Zhuge Liang (tahun 231M) itu.Antara contoh penemuan arkeologi yang dapat mensahihkan dakwaan ini adalah lukisan dinding pada sebuah makam yang terletak berhampiran Chengdu, Wilayah Sichuan. Lukisan tersebut menggambarkan seorang lelaki sedang menggunakan kereta sorong dan dianggarkan bahawa ia dilukis pada tahun 118M. Di sebuah makam lain yang juga terletak di Wilayah Sichuan, terdapat lukisan sebuah kereta sorong yang dianggarkan dihasilkan pada tahun 147M.DICIPTA PADA ABAD KE-2 DI WILAYAH SICHUANOleh kerana itu, terdapat kemungkinan bahawa kereta sorong telah dicipta pada abad ke-2 di Wilayah Sichuan. Sementara itu, pemerintahan Dinasti Shu-Han meliputi kawasan yang kini dikenali sebagai Wilayah Sichuan dan Chongqing. Kerajaan Cao-Wei pula berkuasa di utara Cina, Manchuria dan wilayah yang kini dikenali sebagai Korea Utara sambil ibu kotanya terletak di Luoyang, Wilayah Henan.Makanya, sangat munasabah jika masyarakat Wei sehingga ke tahun 231M langsung tidak menyedari kewujudan kereta sorong dan penggunaannya sebagai teknologi ketenteraan – dan bahawa kereta sorong ini cuba dirahsiakan dari pengetahuan Cao-Wei yang masih belum menyedari betapa mudahnya keadaan dengan adanya penciptaan kerbau kayu iniJika keadaannya seperti yang dinyatakan di atas, maka legenda tersebut bersifat separa-benar. Zhuge Liang mungkin bukanlah orang yang pertama diilhami dengan idea penciptaan kereta sorong. Berkemungkinan idea dan penciptaan tersebut dimulakan oleh individu yang tidak diketahui. Kemudian, Zhuge Liang menjadi orang yang pertama memanfaatkan teknologi kereta sorong itu dalam kempen ketenteraan dan cuba merahsiakannya daripada Wei yang belum lagi terdedah dengan ciptaan tersebut.Setelah itu, kereta sorong digunakan secara meluas bagi mengangkut berbagai jenis bebanan – daripada hasil tuaian hinggalah tahi lombong; dan daripada tembikar hinggalah bahan binaan. Orang-orang yang sakit, tercedera atau uzur juga boleh diangkut dengan menggunakan kereta sorong untuk dibawa berjumpa dengan doktor ataupun tabib – sebelum munculnya fungsi ambulans. Sebagaimana yang ditunjukkan di dalam gambar di atas, kereta sorong masih digunakan untuk mengangkut kasualti perang pada abad ke-20.DICIPTA SEKALI LAGI PADA ZAMAN PERTENGAHAN DI EROPAHPada hakikatnya, teknologi kereta sorong merupakan satu buah fikiran yang sangat bermanfaat hinggakan ia dicipta semula secara terasing di Eropah pada zaman pertengahan – berkemungkinan besar pada abad ke-12. Tidak seperti kereta sorong dari Cina yang memiliki roda di bahagian bawah-tengah pengangkut, kereta sorong Eropah secara umum mempunyai roda yang diletakkan di bahagian hadapan.

RUJUKAN:Kallie Szczepanski. (1 Februari 2018). The Invention of the Wheelbarrow. ThoughtCo.https://www.thoughtco.com/the-invention-of-the-wheelbarrow-195264


Apakah Yang Anda Lakukan Kalau Burung Berhenti Bernyanyi?

Era perang saudara Jepun pada abad ke-17 masihi merupakan zaman yang penuh dengan peperangan. Era ini dikenali sebagai “Sengoku Jidai” (Sen-go-ku Jee-dai) atau “Age of the Warring States”.

Setiap daimyo (pembesar) bergaduh antara sama satu lain untuk menjadi Shogun Jepun.

Daripada semua daimyo yang wujud pada era itu, hanya terdapat tiga orang Daimyo sahaja yang dikatakan layak untuk menjadi Shogun seterusnya.

Seperti yang dibuktikan di dalam sejarah, hanya mereka yang mempunyai ciri-ciri pemimpin sahaja yang layak menerajui empayar agung dan membangunkan bangsanya daripada kegelapan.

Maka tanpa melengahkan masa, izinkan saya ceritakan kepada anda satu kisah yang berlaku di antara tiga Daimyo terkenal iaitu, Tokugawa Ieyasu, Toyotomi Hideyoshi dan Oda Nobunaga dan seekor burung.

Pada satu hari, Tokugawa Ieyasu, Toyotomi Hideyoshi dan Oda Nobunaga dikatakan berehat di sebuah taman Zen. Semasa berehat di taman tersebut, seekor burung pipit telah hinggap di atas dahan berdekatan dengan mereka.

“Saya ingin mengetahui setiap perwatakan mereka”, fikir seorang Guru Zen yang sedang melihat ketiga-tiga Daimyo tersebut.

Setelah dia melihat burung pipit tersebut, guru Zen tadi pun tiba-tiba telah mendapat idea.

Dia pun bertanya kepada ketiga-tiga Daimyo tersebut ,“Wahai para Daimyo, lihatlah burung pipit yang hinggap di dahan sana! Saya ingin bertanya, apakah yang anda akan buat jika burung tersebut tidak akan menyanyi?”

Maka Oda Nobunaga pun menjawab, “Jika burung itu tidak menyanyi, saya akan bunuh ia!”

Kemudian Toyotomi Hideyoshi pun berkata, “Jika burung itu tidak akan menyanyi, saya akan memaksa ia untuk menyanyi”.

Akhir sekali ialah Tokugawa Ieyasu, dia menjawab “Jika burung itu tidak akan menyanyi, maka saya akan tunggu ia untuk menyanyi”.
—————

Menurut beberapa sumber, kisah ini juga terdapat dalam bentuk puisi yang terkenal di kalangan kanak-kanak Jepun.

Daripada kisah di atas, kita dapat mengetahui serba sedikit tentang perwatakan ketiga-tiga Daimyo yang terkenal ini. Namun, saya ingin bertanya kepada para pembaca, apa pendapat anda tentang perwatakan ketiga-tiga Daimyo ini?


Macam Mana Rasanya Hidup Mengabdikan Diri Pada Agama Firaun?

Sama seperti semua agama hari ini, agama Mesir Purba juga ada agamawan-agamawannya tersendiri. Namun para agamawan ini mempunyai tanggungjawab berbeza. Kalau tengok paderi hari ini, mereka menjalankan tanggungjawab perkhidmatan mingguan. Ulama pula duduk berbincang mentafsirkan ayat-ayat al-Qur’an. Tabligh dan pendeta pula berdakwah membawa orang masuk agama masing-masing.

Agamawan Mesir Purba tidak buat kerja-kerja sebegini. Mereka tidak peduli jika orang enggan peluk anutan mitologi mereka. Kerana satu-satunya tugas agamawan Mesir Purba adalah di dalam kuil. Setiap kuil menjulang dewa dewi tertentu. Jadi para agamawan di setiap kuil mengamalkan pantang larang dan anutan seperti diajar dewa dewi terbabit.

Kalau tengok dari segi jantina, mitologi mereka tidak pilih. Lelaki dan perempuan boleh masuk mengabdikan diri. Biasanya, wanita menjaga kuil dewi. Lelaki pula adalah untuk kuil dewa. Sudah pasti ada pengecualian, kerana dewi Serket dijaga agamawan lelaki dan perempuan yang wajib belajar ilmu rawatan (Horstmanshoff & Stol, 2018).

Pengaruh Yang Melangkaui Agama

Barisan agamawan mempunyai pengaruh yang besar dalam politik Mesir Purba. Mereka dijulang sebagai individu paling suci, kerana menjaga anutan dan tradisi keagamaan. Maka secara langsung, agama menjadi sumber pendapatan sampai mereka mampu mengawal tindak tanduk firaun. Ambil contoh Firaun Amenophis. Baginda tiba-tiba berdepan ancaman kuasa, angkara pemberontakan agamawan bernama Osarseph.

Tanggungjawab mereka adalah berdasarkan pangkat dalam institusi keagamaan. Macam hem-nejer-tepi adalah “Ketua Agamawan” yang berunding dengan dewa-dewi bagi pihak marhaen. Mereka ini betul-betul berkuasa. Kata-kata mereka boleh dianggap lagi penting berbanding titah firaun sendiri. Namun selalunya firaun akan dengar cakap hem-nejer-tepi sebelum buat apa-apa titah.

Bawah mereka pula adalah hery-heb, yang bertugas menulis teks agama dan membaca doa heka. Mereka ini dipercayai mewarisi pangkat secara turun-temurun. Dan paling bawah adalah golongan wab yang menjaga kuil. Kalau ada siling pecah, jangan kacau hery-heb… apatah lagi hem-nejer-tepi. Silap-silap kena sikut dari tepi. Apa-apa hal remeh kena cari wab.

Tiga pangkat ini akan berhubung juga dengan golongan hour (sebutan: hoh-uhr) yang mencerap bulan dan bintang untuk menilik nasib misalnya. Kemudian ada juga agamawan berdarjat swnw dan sau yang bertugas sebagai pakar perubatan atau pakar sihir. Kalau ada yang mati, kena cari sem yang menguruskan hal ‘hantar ke alam bawah’.

Sem adalah jawatan paling digeruni. Mereka meluangkan masa setiap hari menghafal mantera yang perlu ditajamkan tanpa silap. Jika sem salah baca mantera, orang ramai mesti anggap si mati sudah dilαknαt buat selamanya. Jadi kerja sem bukan sembarangan yang boleh disembang lebat (no pun intended).

Urusan Harian Agamawan

Semua agamawan tidak kira pangkat perlu melaksanakan tanggungjawab mereka dengan betul untuk memenuhi peraturan Ma’at. Sekadar penjelasan, peraturan Ma’at senang difaham macam “ketentuan dewa” (the will of the god). Jika seorang cacat, satu sistem tergugat. Jadi sistem mereka dibahagi mengikut masa – seorang agamawan bertugas selama sebulan setiap empat bulan, supaya tidak cuai. Tiga bulan dianggap macam ‘berehat’ untuk mengurangkan risiko kesilapan.

Sebelum lapor diri balik, seorang agamawan perlu mencukur semua bulu yang dianggap najis. Tiada bulu dibolehkan, sampai bulu mata pun kena buang (Ogden, 2007).  Kerja ini perlu diulangi setiap tiga hari. Itu baru satu hal. Satu lagi hal, mereka kena mandi berkali-kali sehari untuk menjaga kebersihan. Jadi sini kena faham – orang yang mengaku Islam tetapi malas mandi apa masalah agaknya sampai kalah pada tangan agamawan Mesir Purba?

Tanpa bulu dan bau, agamawan akhirnya dibenarkan ‘masuk pejabat’ yang mana mereka akan sibuk betul-betul. Sebarang petunjuk akan dibincang bersama, untuk memastikan sumbernya adalah dewa-dewi… bukannya mainan perasan.

Jadi pada dasarnya, agama Mesir Purba ini masih wujud sampai hari ini kerana organisasi yang sangat berstruktur suatu masa dahulu. Kalau ia menuruti fitrah Yunani, nescaya agama ini akan jadi bahan jenaka fiksyen.

Akhir kata, jangan lupa beli buku-buku menarik yang kami sajikan untuk anda semua. Boleh beli di https://shopee.com.my/thepatriotsasia.

RUJUKAN:

Horstmanshoff, M., & Stol, M. (2018). Magic and Rationality in Ancient Near Eastern and Graeco-Roman Medicine. BRILL. Halaman 135.

Ogden, D. (2007). In Search of the Sorcerer’s Apprentice: the traditional tales of Lucian’s Lover of Lies. ISD LLC. Halaman 252.


Asal Usul Rohingya?

Pada mulanya, presiden pertama Myanmar iaitu Sao Shwe Thaike telah mengiktiraf orang Rohingya sebagai salah satu daripada 135 pribumi Myanmar. Pengesahan status pribumi diberikan kepada mana-mana etnik yang telah wujud di Myanmar sejak era 1800an. Bermula dari 1958 sehingga 1962, orang Rohingya hidup dengan aman dan tenang.

Selepas itu pihak kerajaan telah merampas kesemua kad pengenalan orang Rohingya dengan alasan deme bukanlah warganegara. Kemuncaknya pada tahun 1982, Myanmar telah meminda 1982 Citizenship Law yang menyaksikan Rohingya terkeluar daripada 135 etnik yang dianggap sebagai pribumi.

Perlucutan hak pribumi itu dikatakan berpunca daripada tanggapan Myanmar yang menuduh Rohingya merupakan pendatang daripada Chittagong, Bangladesh. Alasan yang diberikan adalah rupa paras orang Rohingya persis penduduk Chittagong. Bahasa orang Rohingya juga berbeza dengan pribumi Myanmar yang lain.

Betul ke Rohingya merupakan pendatang di Myanmar?

Sebenarnya istilah Rohingya hanya wujud secara rasmi pada tahun 1950. Mengikut 1982 Citizenship Law, sesebuah etnik itu akan diiktiraf sebagai pribumi jika mereka sudah tinggal di Myanmar semenjak era 1800an. Boleh dikatakan Rohingya ni bukan pribumi dan mungkin adalah pendatang.

Tunggu dulu sebab orang Rohingya dah wujud di Arakan sejak abad ke-15. Malah mereka siap tubuhkan kerajaan sendiri di Arakan yang dikenali sebagai Mrauk U. Masalahnya istilah Rohingya yang merujuk kepada orang Arakan beragama Islam masih belum wujud. Ketika itu mereka dikenali dengan banyak nama seperti Muslim, Mohamaden, Chittagonians, Bengalis, Rooinga, dan Rossawn.

Tapi apabila Francis Buchanan iaitu staf Syarikat Hindia Timur Inggeris (SHTI) pergi bertemu dengan penduduk Arakan beragama Islam, dia mendapati kaum tu menggelarkan diri deme sebagai Rooinga. Boleh dikatakan terma Rohingya berkemungkinan wujud daripada perkataan Rooinga.

Nasib malang Rohingya bermula setelah kerajaan Mrauk U ditakluk oleh orang Bamar. Pada masa tu ramai orang Rohingya telah ditangkap untuk dijadikan hamba di wilayah Myanmar yang lain. Baki yang masih terselamat terus lari ke British India bagi mengelakkan diri daripada menjadi mangsa kekejaman orang Bamar.

Tak lama kemudian, Myanmar telah ditakluk oleh British hingga menyebabkan Dinasti Konbaung terkubur. Di era pemerintahan British inilah, Rohingya dapat kembali ke Arakan. British juga menggalakkan orang India dan Bengal pergi ke Myanmar untuk bekerja. Dekat sinilah salah faham terjadi. Sebab orang Bamar anggap Rohingya ni sama je macam India dan Bengal.

Orang Bamar dan Myanmar mula cakap Rohingya merupakan orang yang berasal daripada Bangladesh. Hal ini dikuatkan lagi dengan pengakuan seorang ahli parlimen Rohingya yang menyatakan etniknya berasal daripada Chittagong. Deme semua berpindah ketika era British menguasai Myanmar. Padahal dalam rekod British, orang Rohingya sudah wujud di Arakan berabad-abad lamanya.

Senang cerita, Rohingya tidak diiktiraf sebagai warganegara sebab mereka dianggap berasal daripada Bangladesh. Mungkin ada yang anggap ini adalah konflik agama. Tapi kena ingat dekat Arakan juga masih ada lagi etnik beragama Islam iaitu Kaman. Bezanya adat resam dan bahasa orang Kaman lebih dekat dengan Myanmar.

Ditambah lagi nama Rohingya itu baru sahaja wujud. Nenek moyang pulak dikenali dengan nama yang berbeza-beza. Maka terjadilah kekeliruan di Myanmar walaupun rekod daripada British yang menyatakan Rohingya adalah pribumi.

Disebabkan telah ditindas sekian lama dan tidak diiktiraf sebagai warganegara, terpaksalah deme semua lari ke negara lain. Bila tak diiktiraf sebagai warganegara ni nak masuk sekolah pun susah. Mungkin sebab tu kot Rohingya ni perangai pelik-pelik.

RUJUKAN:

Albert, E., & Maizland, L. (2020, Januari 23). The Rohingya crisis. Council On Foreign Relations. Dipetik daripada https://www.cfr.org/backgrounder/rohingya-crisis

Blakemore, E. (2019, Februari 9). Who are the Rohingya people? History. Dipetik daripada https://www.nationalgeographic.com/culture/article/rohingya-people

Haradhan Kumar Mohajan. (2018). History of Rakhine state and the origin of the Rohingya Muslims. IKAT: The Indonesian Journal of Southeast Asian Studies, 2(1), 19-46.


Ibadah Korban Bukan Kekejaman Terhadap Haiwan

Hari Raya Aidiladha menjelang lagi. Dalam menyambut ketibaan hari raya ini, terdapat tiga peristiwa bersejarah yang wajar kita sebagai umat Islam untuk merenungnya kembali. Pertama, peristiwa Nabi Ibrahim meninggalkan isterinya Siti Hajar dan anaknya Nabi Ismail di satu kawasan padang pasir yang tandus. Sehingga Siti Hajar dan anaknya Nabi Ismail menemui punca air Zamzam dan tempat itu menjadi tumpuan umat Islam seluruh dunia untuk menunaikan ibadah Haji. Peristiwa kedua pula, adalah kisah Nabi Ibrahim yang menuruti perintah ALLAH untuk menyembelih anaknya, Nabi Ismail namun berkat kesabaran dan ketaatan Nabi Ibrahim, ALLAH telah menggantikannya dengan seekor binatang. Peristiwa ketiga pula merupakan sejarah pembinaan semula Kaabah oleh dua Nabi ALLAH yang runtuh semasa zaman Nabi Nuh. Yang hari ini merupakan kiblat orang Islam untuk menunaikan solat.

Sudah semestinya, perkara yang sinonim dengan perayaan ini ialah ibadah Haji bagi umat Islam, dan masa yang dituntut untuk menjalankan korban.

Korban bermaksud menyembelih haiwan tertentu daripada jenis ternakan yang dikategorikan sebagai haiwan ternak seperti unta, lembu, biri-biri dan kambing pada hari raya haji iaitu 10 Zulhijjah, dan pada hari-hari Tasyrik iaitu 11, 12 dan 13 Zulhijjah yang bertujuan untuk mendekatkan diri kepada ALLAH.

Sebelum pergi lebih jauh, saban tahun umat Islam sentiasa menerima kata-kata berunsur hinaan dan kecaman yang mengatakan bahawa ibadah korban merupakan satu bentuk kezaliman terhadap binatang. Hanya disebabkan umat Islam menyembelih binatang dengan tujuan untuk dimakan dan diagihkan kepada fakir miskin, mereka yang cetek akalnya berterusan menghujani umat Islam sebagai manusia yang ganas dan tidak berperikemanusiaan.

Namun, benarkah seperti yang didakwa oleh mereka? Adakah binatang yang disembelih benar-benar terseksa ketika disembelih? Atau mereka mahu mengatakan bahawa binatang yang disembelih pada Hari Raya Korban itu akan terseksa, tetapi jika disembelih bukan pada Hari Raya Korban maka binatang itu tidak akan dizalimi? Serius, pemikiran apakah ini?

Sedangkan ketika hendak menyembelih binatang pun, umat Islam dituntut supaya berada di hadapan haiwan sembelihan seperti tidak menajamkan pisau di hadapan haiwan yang akan disembelih, tidak menyembelih haiwan di hadapan haiwan yang akan disembelih, tidak membawa haiwan ke tempat sembelihan dengan cara yang kasar, dan tidak mendatangkan kesakitan kepada haiwan. Macam ini punya beradab pun ada orang kata, umat Islam menzalimi binatang?

Bagi mencerahkan pembaca dan masyarakat yang mempunyai tanggapan begini, mereka perlu tahu bahawa kaedah penyembelihan mengikut cara Islam merupakan kaedah paling selamat dan tidak menyeksa binatang bahkan terbukti melalui kajian sains.

Menurut kajian Profesor Wilhelm Schulze dan Dr Hazim di Jabatan Perubatan Veterinar, Universiti Hannover Jerman, Mereka memasang alat pengesan di pelbagai tempat pada otak haiwan untuk mencatatkan rekod electroencephalograph(EEG) dan electrocardiogram (ECG) bagi mengetahui keadaan otak dan jantung haiwan terbabit semasa proses penyembelihan cara Islam dan Barat.

Hasil kaedah Islam mendapati, tiga saat pertama ketika disembelih, EEG tidak mencatatkan sebarang perubahan pada graf sama seperti sebelum penyembelihan. Menunjukkan haiwan itu tidak merasai sebarang kesakitan ketika atau sebaik saja pisau memotong urat leher tersebut. Tiga saat kedua pula, EEG mencatatkan keadaan tidur lena atau tidak sedar diri, disebabkan banyak darah yang mengalir keluar dari badan. Selepas enam saat, EEG mencatatkan paras sifar menunjukkan haiwan itu tidak merasai sebarang kesakitan. Ketika EEG jatuh ke paras sifar, jantung masih mengepam dan badan haiwan masih dapat bergerak akibat tindak balas daripada saraf tunjang, menyebabkan semua darah keluar dari badan haiwan menghasilkan daging yang selamat untuk dimakan, menurut penyelidikan itu.

Bagi orang Islam, mereka perlu mematuhi beberapa syarat sebelum menyembelih binatang antaranya pisau yang tajam dan bersih. Potongan yang dalam dilakukan dengan cepat pada bahagian urat leher yang membawa darah ke otak dan kepala, dua urat jugular yang membawa darah dari otak kembali ke jantung, trakea dan kerongkongan, tetapi sistem saraf tunjang perlu dibiarkan dan tidak dipotong. Pada peringkat selepas penyembelihan, haiwan ini berada dalam keadaan yang stabil dan tenang tanpa tingkah laku yang bermasalah. Selepas fasa rehat yang singkat ini, dan kerana otak mula kehilangan oksigen dan darah akibat pendarahan yang besar, degupan jantung meningkat untuk membawa lebih banyak aliran darah ke otak dan kawasan-kawasan lain yang kekurangan darah. Kontraksi tonik tidak dapat dikawal dan berlaku reflex automatik psikologi untuk menghantar dan menolak darah, terutamanya kepada otak. Dengan serta merta, binatang itu akan hilang kesedaran dan tidak menerima sebarang kesakitan. Pergerakan haiwan yang bermula kira-kira 90 saat adalah bersifat epileptiform dan disebabkan oleh kekurangan darah.

Terbukti melalui kajian saintifik bahawa kaedah penyembelihan cara Islam lebih selamat untuk digunakan.

Bagaimana pula dengan kaedah penyembelihan oleh cara Barat?

Mereka menggunakan pistol untuk menembak kepala binatang sama ada menggunakan kartrij kosong atau udara termampat untuk menembusi atau tidak menembusi kepala. Tindakan itu merosakkan tengkorak dan menjahanamkan otak binatang. Antara masalah yang sering dilaporkan berkenaan kaedah ini adalah, Teknik yang tidak tertib dan pengulangan tembakan pada haiwan yang sama. Haiwan menjadi lumpuh semasa masih sedarkan diri. Tengkorak tertekan dan kerosakan kepada otak. Pencemaran otak. Pembekuan darah. Pendarahan otak. Daging berisiko dijangkiti bakteria dan berbahaya kepada manusia.

Kaedah lain yang digunakan oleh orang Barat ialah Carbon Dioxide(CO2). Kaedah ini dilakukan dengan cara memindahkan haiwan ke bilik yang mengandungi campuran CO2. Kaedah ini hanya digunakan untuk babi dan merupakan bentuk pencekupan kimia. CO2 merupakan gas yang sangat berbahaya untuk berada di dalam badan. Antara masalah yang dilaporkan berkenaan dengan kaedah ini adalah, tekanan yang luar biasa (bertindak agresif dan berlaku sawan), sesak nafas dan mati sebelum sembelihan. Kesan gas toksik pada darah dan fisiologi. Terbukti cara ini begitu kejam terhadap haiwan.

Kaedah lain yang seringkali popular digunakan adalah, renjatan elektrik. Masalah yang dilaporkan berkenaan kaedah ini adalah, satu bentuk kekejaman kerana memberikan renjatan elektrik tanpa ubat pelali. Haiwan menjadi lumpuh ketika masih sedarkan diri. Keraguan tentang kesan kesakitan terhadap haiwan. Pengulangan semula renjatan terhadap binatang yang sama.

Islam sebagai agama yang membawa rahmat kepada sekalian alam tidak mungkin menzalimi makhluk. Seharusnya, mereka yang lantang mengecam tindakan menyembelih binatang ini perlu ditanya. Sama ada daging yang mereka makan selama ini, adakah binatang itu tidak ditamatkan nyawanya? Adakah selama ini mereka makan lembu, ayam dan kambing itu hidup-hidup tanpa disembelih? Ada akal, silalah fikir dengan sewajarnya, bukan berhujah mengikut nafsu semata-mata.

Sebelum berakhir, dan dalam kegembiraan menyambut raya Aidiladha ini. Kita selaku umat Islam harus merenung tentang hikmah amalan berkorban ini. Antaranya:

Rujukan:


Kenapa Jalan Raya Boleh Jem?

Kadangkala jalan mudah sesak (jammed) walaupun di depan tiada kemalangan, tiada kereta masuk dari lorong lain atau tidak hujan. Apabila jalan mula tak sesak, kita pelik kenapa awal-awal tadi boleh sesak sedangkan tidak ada apa-apa pun.

Ini fenomena “phantom jam” disebabkan hanya kereta terlalu banyak.

Apabila kereta banyak, satu cara untuk pastikan kereta berjalan lancar ialah dengan memastikan setiap kereta kekalkan kelajuan yang sama dan berada dalam jarak optimum (tidak terlalu dekat atau tidak terlalu jauh) antara kereta lain.

Kalau kereta semua ikut rapat-rapat, dan satu kereta mula perlahan secara tiba-tiba akan mengakibatkan kereta-kereta di belakang pun akan ikut perlahan, lalu mengakibatkan kesesakan. Kesan domino.

Memperlahan kereta tiba-tiba boleh berlaku disebabkan oleh banyak faktor seperti memotong, ada orang masuk lorong dan sebagainya. Kalau kereta banyak, tidak sesuai sebenarnya memotong kerana akan bertambah sesak dan berlakunya “phantom jam”.

Ada kemalangan di seberang jalan pun boleh akibatkan “phantom jam”. Lorong anda tak ada kemalangan, tapi lorong sebelah sana ada kemalangan. Mesti ada yang perlahankan kereta tiba-tiba sebab mahu melihat kejadian tersebut. Macam gampang.

Baru satu kereta. Kalau banyak kereta macam ini? Bertambah teruk kesesakannya.

Menariknya, ada kajian dibuat cuma semut sahaja yang dapat elakkan “phantom jam” ini. Dalam satu lorong kecil, semut dapat bergerak dengan lancar walaupun mereka banyak.

Sebabnya apa? Sebab mereka mempunyai tujuan yang sama, mereka bekerjasama dan ada koordinasi. Manusia tidak sebegitu. Setiap individu di atas jalan raya mempunyai tujuan masing-masing, mempunyai kecemasan masing-masing dan kita berkecenderungan mementingkan diri sendiri di atas jalan raya. Yang penting urusan kita selesai dulu, urusan orang lain boleh pergi mampus.

Ada orang cakap, kalau semut pandu kereta, kesesakan pun berlaku. Tidak betul kerana manusia yang tidak memandu kereta pun boleh sesak seperti keluar stadium dan keluar masjid sewaktu solat Jumaat. Masuk ke dalam kereta api boleh sesak sebab berebut-rebut.

Maka, untuk selesaikan masalah trafik ini sebenarnya semudah mengurangkan penggunaan kenderaan peribadi dan banyak gunakan pengangkutan awam terutamanya kereta api. Sebab apa?

Sebab kereta api dapat membawa individu-individu pentingkan diri ini dalam satu koordinat yang tersusun.

Kita nak cepat ke, ada kecemasan ke, mahu tenang-tenang pergi Bulan ke, pergi mampus ke semua akan bergerak dengan kelajuan yang sama.

Namun, pengangkutan awam kita pun tidak begitu efisyen.

Sebab itulah ramai lebih suka menggunakan kenderaan sendiri. Teapi kalau efisyen, kesesakan jalan raya dapat dikurangkan sebab orang akan mengutamakan kenderaan awam. Kenderaan atas jalan raya dapat dikurangkan.

Di masa hadapan, antara tujuan utama penciptaan kereta pandu sendiri (autonomous car) adalah untuk meningkatkan kecekapan pemanduan dan melancarkan arus di jalan raya selain daripada untuk menurunkan kadar kemalangan.


Di Mana Common Sense Rakyat Malaysia?

Kadang-kadang sesuatu
perkara itu kelihatan mudah. Akan tetapi kalau kita abaikan mungkin akan
memberi impak yang besar bukan sahaja kepada kita bahkan orang lain juga.

1. Lif

Kemudahan untuk kita  pergi ke tingkat atas atau untuk kita pergi tingkat bawah sesuatu bangunan, premis perniagaan, rumah kediaman, dan sebagainya. Kita lihat keadaan di pusat beli-belah misalnya.

Tempat sebegini sentiasa sesak dengan  orang ramai dan lif sentiasa penuh. Keadaan ini menyukarkan kita untuk menggunakan lif. Jika hendak menggunakan lif kita terpaksa melihat keadaan diri sendiri. Pengguna-pengguna lif pula kita lihat terdiri daripada pelbagai peringkat usia dan pelbagai golongan.

Dalam hal ini, pengguna yang dalam keadaan yang berlenggang sahaja (jika tidak ada urusan yang perlu disegerakan), sebaik-baiknya haruslah memberikan laluan kepada orang lain yang lebih memerlukan perkhidmatan lif seperti orang tua, wanita hamil, ibu bapa yang membawa anak kecil. Dahulukan mereka yang memerlukan kemudahan tersebut.

2. Eskalator atau tangga
bergerak

Apabila kita menggunakan eskalator, kita haruslah membiasakan diri berdiri di sebelah kiri kalau bukan dalam tergesa-gesa agar kita dapat memberikan ruang laluan kepada orang lain yang dalam keadaan hendak cepat ke sesuatu tempat.

Perkara biasa yang berlaku di kawasan lrt, tren, monorel dan sebagainya adalah apabila terdapat segelintir orang yang jenis mementingkan diri berdiri di sebelah kanan dan tidak mahu berganjak walaupun mengetahui bahawa orang lain ingin lalu. Justeru, sila berdiri di sebelah kiri.

3. LRT, MRT, Monorel dan
KTM

Kemudahan pengangkutan terpenting di kota metropolitan. Perkhidmatan pengangkutan yang biasa kita gunakan untuk pergi kerja dan balik dari kerja serta ke destinasi-destinasi yang lain. Masalah biasa yang berlaku adalah sikap suka berebut dan malas beratur.

Secara tidak langsung, sikap ini menyebabkan orang ramai  bertolakan tanpa memikirkan keadaan seseorang atau keselamatan diri dan orang lain. Keadaan sebegitu juga menyebabkan penumpang di dalam tren yang hendak keluar tersekat kerana penumpang di luar tren menutup pintu tren.

Dalam hal ini, seharusnya orang yang berada di luar tren beratur dan memberikan laluan penumpang terlebih dahulu untuk keluar apabila pintu tren sudah terbuka. Selepas itu, barulah orang yang berada di luar tren masuk ke dalam tren dan sebaik-baiknya dalam keadaan yang teratur

4. Lampu isyarat kenderaan

Lampu isyarat merupakan antara perkara yang selalu menimbulkan ‘kemarahan’ netizen sejak sekian lama. Masih ramai yang suka mengabaikan fungsinya atau dalam erti kata yang lain ‘malas’ untuk menggunakannya. Setiap kenderaan sudah tersedia lampu isyarat.

Seharusnya, semua pemandu menggunakan bahagian tersebut setiap kali berada di tempat yang memerlukannya. Namun, segelintir orang seperti sudah terhantuk baru terngadah dan selepas berlaku sesuatu perkara yang tidak diingini seperti kemalangan jalan raya, barulah sedar akan kesalahan sendiri.  Pepatah kita ada mengatakan sesal dahulu pendapatan, sesal kemudian tidak berguna.

5. Sampah-sarap dalam
kereta

Terdapat segelintir orang
yang suka membuang sampah keluar dari kenderaanya. Bukan sahaja sampah yang
kecil seperti plastik dan kotak minuman tetapi juga sebungkus sampah yang
besar. Sikap begini benar-benar tidak perlu ada pada diri semua orang. Adalah lebih
baik sekiranya sampah yang kecil tersebut dikumpulkan dalam plastik terlebih
dahulu kemudian dibuang ke tong sampah yang tersedia apabila tiba di destinasi
yang hendak kita tuju. Kita tidak perlu menjadi penyumbang kepada longgokan
sampah.

Wahai rakyat Malaysia,
marilah kita belajar untuk mengubah mentaliti kelas ketiga yang sudah sekian
lama bertapak dalam masyarakat. Mari kita ubah cara hidup kita supaya dapat
memudahkan kerja kita dan orang lain juga. Belajar untuk tidak mementingkan
diri, belajar untuk bertimbang rasa dan belajar untuk sentiasa memikirkan kesan
terhadap setiap satu daripada tindakan kita. Dan, cuba cipta seberapa banyak
perkara positif lantaran perlakuan kita supaya ianya bermanfaat kepada komuniti
kita sendiri.

Saya akhiri perkongsian
kali ini dengan suatu konsep Sosiologi iaitu ‘Sociological Imagination’ oleh
Sosiologi terkenal C. Wright Mills.

“Sociological imagination is the ability to see the relationship
between individuals experience and the larger society”.

Another way of describing sociological imagination is the understanding
that social outcomes are shaped by social context, actors, and social actions.
In simple words, it means that anything we do, the situations we are in, the
value we have and the way people around us act, will definitely affect our life
and the society as a whole. There is nothing personal as long as we are living
in the community.”

Ironinya orang kita selalu
cakap, “Suka hati akulah nak buat apapun!”


Uncle Sam Lawan Naga

China masih jauh daripada tahap di mana ia mempunyai keupayaan ketenteraan untuk melakukan hegemoni serantau. Ini bukanlah untuk menafikan adanya sebab-sebab untuk bimbang tentang konflik yang berpotensi untuk berlaku pada hari ini berhubung isu-isu seperti Taiwan dan Laut China Selatan; tetapi itu adalah isu lain.[1]

Amerika Syarikat jelas mempunyai kepentingan yang mendalam untuk memastikan bahawa China tidak menjadi hegemoni serantau. Sudah tentu, ini membawa kepada persoalan yang penting: apakah strategi terbaik Amerika untuk menghalang China daripada menguasai Asia?

Strategi yang optimum untuk menangani kebangkitan China adalah pembendungan (containment). Strategi ini menyeru supaya Amerika Syarikat menumpukan perhatian untuk menghalang Beijing daripada menggunakan kuasa ketenteraannya untuk menakluki wilayah dan lebih umumnya lagi mengembangkan pengaruhnya di Asia. Untuk mencapai matlamat tersebut, pembuat dasar Amerika akan berusaha untuk membentuk koalisi pengimbangan kuasa dengan seberapa banyak negara yang mungkin daripada jiran-jiran China.

Matlamat utamanya adalah untuk membina struktur perikatan yang lebih kurang seperti NATO, yang merupakan sebuah instrumen yang sangat berkesan untuk membendung Kesatuan Soviet semasa Perang Dingin. Amerika Syarikat juga akan berusaha untuk mengekalkan penguasaannya terhadap lautan di dunia, sehingga membuatkan China sukar untuk memprojeksikan kuasanya dengan baik ke kawasan yang jauh seperti Teluk Parsi dan khususnya, Hemisfera Barat.

Pembendungan pada dasarnya adalah strategi defensif, kerana strategi ini tidak mencadangkan untuk memulakan peperangan melawan China. Hakikatnya, strategi pembendungan adalah alternatif kepada peperangan terhadap China yang semakin berkuasa. Walau bagaimanapun, peperangan sentiasa menjadi suatu kemungkinan.

Tidak ada sebab untuk Amerika Syarikat tidak boleh mengadakan hubungan ekonomi yang sebenar dengan China dalam masa yang sama ia melaksanakan strategi pembendungan. Lagipun, Britain, Perancis, dan Rusia telah melakukan perdagangan secara meluas dengan Wilhelmine Jerman dalam tempoh dua dekad sebelum Perang Dunia Pertama, walaupun ketiga-tiga negara tersebut juga telah membuat Triple Entente untuk tujuan membendung Jerman.

Walau bagaimanapun, mungkin akan ada beberapa sekatan ke atas perdagangan untuk tujuan keselamatan nasional. Secara umumnya, China dan Amerika Syarikat boleh bekerjasama dalam pelbagai isu dalam konteks satu strategi pembendungan, tetapi pada dasarnya, hubungan antara kedua-dua negara tersebut akan kompetatif.

Memandangkan sejarahnya yang kaya sebagai kuasa pengimbang luar pesisir (offshore balancer), strategi yang ideal untuk Amerika Syarikat adalah untuk kekal disebalik tabir semampu yang mungkin dan membiarkan negara-negara jiran China menanggung kebanyakan beban untuk membendung China. Pada dasarnya, Amerika akan menolak tanggungjawab untuk melakukan pembendungan kepada negara-negara yang terletak di Asia yang takut kepada China.

Tetapi perkara itu tidak akan berlaku kerana dua sebab. Yang paling penting, negara-negara jiran China sendiri tidak akan cukup kuat untuk memantau China. Oleh itu, Amerika Syarikat tidak akan mempunyai banyak pilihan tetapi untuk mengepalai usaha bagi melawan China dan memfokuskan kebanyakan kuasanya yang menggerunkan untuk matlamat tersebut. Selain itu, jarak yang jauh memisahkan banyak negara di Asia yang akan menjadi sebahagian daripada koalisi pengimbangan kuasa terhadap China–fikirkan situasi India, Jepun, dan Vietnam. Oleh itu, Washington akan diperlukan untuk menyelaraskan usaha-usaha mereka dan membentuk sistem perikatan yang berkesan.

Sudah tentu, Amerika Syarikat berada dalam keadaan yang sama seperti semasa Perang Dingin, apabila ia tidak mempunyai pilihan selain untuk menanggung beban bagi membendung Kesatuan Soviet di Eropah serta di Timur Laut Asia. Pada asasnya, kuasa pengimbang luar pesisir mesti datang ke sesebuah wilayah (onshore) apabila negara-negara serantau di wilayah tersebut tidak dapat membendung dengan sendiri kuasa yang berpotensi untuk menjadi hegemoni.

Terdapat tiga strategi alternatif kepada pembendungan. Dua strategi pertama bermatlamatkan untuk mencegah kebangkitan China sama ada dengan melancarkan perang pencegahan (preventive war) atau dengan mengejar dasar-dasar yang bertujuan untuk memperlahankan pertumbuhan ekonomi China. Walau bagaimanapun, kedua-dua strategi tersebut tidak praktikal untuk Amerika Syarikat. Alternatif yang ketiga, iaitu strategi gulung balik (rollback) adalah strategi yang boleh dilaksanakan, tetapi hasilnya adalah minima.

Perang pencegahan adalah pilihan yang tidak praktikal semata-mata kerana China mempunyai pencegah nuklear. Amerika Syarikat tidak akan melancarkan serangan yang akan mengakibatkan kemusnahan terhadap tanah air sesebuah negara yang boleh menyerang balas terhadapnya atau sekutunya dengan senjata nuklear. Walaupun jika China tidak mempunyai senjata nuklear, ia masih sukar untuk dibayangkan mana-mana presiden Amerika melancarkan perang pencegahan.[2]

Amerika Syarikat pastinya tidak akan menyerang China yang mempunyai tentera darat yang besar; dan melumpuhkan China dengan serangan udara besar-besaran pastinya akan memerlukan penggunaan senjata nuklear. Meminjamkan ungkapan daripada era Perang Dingin yang menangkap bagaimanakah Tentera Udara AS mahu menangani Kesatuan Soviet sekiranya berlaku peperangan sebenar, itu adalah bermaksud menukarkan China menjadi “runtuhan beradiasi yang berasap.”[3]

Luruhan nuklear yang berakibat daripada serangan seperti itu sahaja sudah menjadikannya strategi yang langsung tidak boleh jalan. Tambahan pula, sukar untuk mengetahui dengan pasti sama ada China akan terus bangkit dengan pesat, dan dengan itu adakah ia akhirnya akan menjadi ancaman untuk menguasai Asia. Ketidakpastian mengenai masa depan tersebut juga menjadikan perang pencegahan tidak praktikal.

Melambatkan pertumbuhan ekonomi China pastinya pilihan yang lebih menarik berbanding perang nuklear, tetapi strategi itu juga tidak dapat dilaksanakan. Masalah utamanya ialah tidak ada cara yang praktikal untuk memperlahankan ekonomi China tanpa merosakkan ekonomi Amerika.

Ada orang mungkin berpendapat bahawa ekonomi China akan mengalami kerosakan yang lebih besar, dengan itu ia meningkatkan kedudukan kuasa relatif Amerika berbanding China yang ekonominya menjadi semakin perlahan pada masa yang sama. Tetapi itu mungkin berlaku hanya jika Amerika Syarikat boleh mencari rakan perdagangan yang baru sementara China tidak dapat. Kedua-dua syarat tersebut adalah perlu.[4]

Malangnya, banyak negara di seluruh dunia sangat berminat untuk meningkatkan hubungan ekonomi mereka dengan China, dan dengan demikian mengisi kekosongan yang dicipta oleh usaha Washington untuk mengurangkan perdagangan dan pelaburannya di China. Sebagai contoh, negara-negara di Eropah yang tidak akan diancam oleh China, akan menjadi calon utama untuk mengambil tempat Amerika dan terus mendorong pertumbuhan ekonomi China.[5] Ringkasnya, disebabkan China tidak boleh diisolasikan secara ekonomi, Amerika Syarikat tidak dapat melambatkan pertumbuhan ekonomi China dalam erti kata yang sebenar.[6]

Britain sebenarnya menghadapi masalah yang serupa dengan Jerman yang semakin berkuasa sebelum Perang Dunia Pertama. Ia adalah diakui secara meluas dalam kerajaan British bahawa ekonomi Jerman berkembang pada kadar yang lebih pesat berbanding Britain, yang bermaksud imbangan kuasa antara kedua-dua negara tersebut beralih memihak kepada Jerman.

Berlaku perdebatan sengit sama ada Britain patut berusaha melambatkan pertumbuhan ekonomi Jerman dengan mengurangkan secara maksimum hubungan ekonomi antara kedua negara. Pembuat dasar British menyimpulkan bahawa dasar ini akan menyakiti ekonomi Britain lebih daripada Jerman, sebahagian besarnya adalah kerana Jerman boleh beralih kepada negara lain yang akan mengambil eksportnya yang dihantar ke Britain, serta juga menyediakan kebanyakan import Jerman yang diterima dari Britain. Pada masa yang sama, ekonomi British akan sangat terkesan teruk akibat daripada kehilangan import dari Jerman, import yang mana akan sukar untuk digantikan. Jadi, Britain terus berdagang dengan Jerman–walaupun Jerman memperolehi kuasa dengan tindakan Britain yang terus berdagang dengannya–semata-mata kerana ia adalah alternatif yang paling kurang keburukannya untuk Britain.[7]

Strategi alternatif ketiga untuk pembendungan adalah strategi gulung balik (rollback), di mana Amerika Syarikat akan berusaha untuk melemahkan China dengan menggulingkan rejim yang mesra dengan Beijing dan mungkin bahkan menimbulkan pergolakan di dalam negara China.[8]

Sebagai contoh, jika Pakistan benar-benar berada dalam kem China, yang mana ia adalah sesuatu perkara yang pasti mungkin pada masa akan datang, Washington boleh berusaha untuk membawa perubahan rejim di Islamabad dan membantu meletakkan pemimpin yang pro-Amerika di sana. Atau Amerika Syarikat mungkin cuba membangkitkan kerusuhan di dalam China dengan menyokong kelompok pemisah di Xinjiang atau Tibet.

Walaupun Amerika Syarikat mengejar strategi terutamanya pembendungan terhadap Kesatuan Soviet dalam Perang Dingin, kita sekarang tahu bahawa Amerika juga terlibat dalam unsur-unsur strategi gulung balik.[9] Amerika bukan sahaja cuba untuk menimbulkan kekacauan di dalam Kesatuan Soviet pada akhir 1940-an dan awal 1950-an, tetapi ia juga cuba menggulingkan banyak pemimpin kerajaan di seluruh dunia yang dianggap pro-Soviet.

Washington hakikatnya melancarkan beberapa operasi rahsia yang mensasarkan China secara langsung pada tahun 1950-an dan 1960-an.[10] Usaha-usaha untuk strategi gulung balik ini hanya memberikan sedikit kesan terhadap imbangan kuasa antara kedua-dua adikuasa, dan tidak banyak mempercepatkan kehancuran Kesatuan Soviet.

Namun, para pemimpin Amerika masih tetap mengejar strategi gulung balik ini di mana dan bila yang mereka boleh, dan hanya ada sedikit alasan untuk berfikir bahawa pembuat dasar di Washington pada masa hadapan akan menghindari dasar ini terhadap China yang berkuasa. Walau bagaimanapun, pembendungan akan menjadi strategi Amerika yang paling berkesan setakat ini.

Terdapat kemungkinan kecil bahawa China akhirnya akan menjadi sangat berkuasa sehinggakan, walaupun jika tentera Amerika tetap dihantar ke Asia untuk diatur gerakkan, ia masih tidak akan dapat membendung dan menghalang China daripada menguasai wilayah tersebut. China suatu hari nanti mungkin mempunyai lebih banyak kuasa terpendam berbanding mana-mana empat negara yang berpotensi menjadi hegemoni yang telah dihadapi oleh Amerika Syarikat pada abad ke-20.

Dari segi saiz penduduk dan jumlah kekayaan yang merupakan unsur binaan kepada kuasa ketenteraan, tidak ada satu pun daripada Wilhelmine Jerman, Imperial Jepun, Nazi Jerman, mahupun Kesatuan Soviet yang hampir untuk menandingi Amerika Syarikat. Memandangkan China kini mempunyai rakyat yang empat kali ganda lebih ramai berbanding Amerika Syarikat dan populasinya diunjurkan mempunyai lebih daripada tiga kali ganda ramai pada tahun 2050, Beijing akan menikmati kelebihan yang ketara dari sudut kuasa terpendam jika ia mempunyai PNK (pendapatan negara kasar) per kapita yang bersamaan dengan sama ada Hong Kong atau Korea Selatan.[11]

Semua kuasa terpendam itu akan membolehkan China memperolehi kelebihan yang muktamad dari sudut ketenteraan terhadap pesaing utamanya di Asia, terutamanya apabila anda mempertimbangkan bahawa China akan beroperasi di halaman belakangnya, sementara Amerika Syarikat akan beroperasi dalam jarak lebih daripada 6,000 batu dari California. Dalam keadaan seperti itu, sukar untuk melihat bagaimana Amerika Syarikat dapat menghalang China daripada menjadi hegemoni serantau. Tambahan pula, China mungkin akan menjadi adikuasa yang lebih menggerunkan dalam persaingan global yang berikutnya dengan Amerika Syarikat.

Tetapi walaupun jika PNK China tidak naik ke tahap tersebut, dan kuasa terpendam China akhirnya tidak begitu banyak seperti Amerika Syarikat, ia masih berada dalam kedudukan yang baik untuk melancarkan hegemoni di Asia.

Semua ini memberitahu kita bahawa Amerika Syarikat mempunyai kepentingan yang mendalam untuk melihat China mengalami pertumbuhan ekonomi yang lebih perlahan dalam tahun-tahun yang mendatang. Hasil daripada pertumbuhan ekonomi China yang lebih perlahan mungkin tidak baik untuk kemakmuran Amerika Syarikat, apatah lagi untuk kemakmuran global, tetapi ianya akan bagus untuk keselamatan Amerika yang mana merupakan perkara yang paling penting.

Artikel ialah terjemahan daripada artikel asal oleh John J. Mearsheimer.

NOTA KAKI

[1] Thomas J. Christensen, “Posing Problems without Catching Up: China’s Rise and Challenges for U.S. Security Policy,” International Security 25, No. 4 (Spring 2001), hlm. 5–40; dan Avery Goldstein, “First Things First: The Pressing Danger of Crisis Instability in U.S.-China Relations,” International Security 37, No. 4 (Spring 2013), hlm 49–89.

[2] Amerika Syarikat mempertimbangan secara serius untuk melancarkan perang pencegahan terhadap China pada awal 1960-an, ketika Beijing berada di ambang membangunkan senjata nuklearnya sendiri. Tetapi Washington akhirnya memutuskan bahawa kos dan risiko peperangan melampaui manfaat yang dijanjikannya; Oleh itu, ia adalah lebih masuk akal untuk hidup dengan negara China yang bersenjata nuklear. William Burr and Jeffrey T. Richelson, “Whether to ‘Strangle the Baby in the Cradle’: The United States and the Chinese Nuclear Program, 1960–64,” International Security 25, No. 3 (Winter 2000–01), ms. 54–99; dan Gordon Chang, “JFK, China, and the Bomb,” Journal of American History 74, No. 4 (March 1988), hlm. 1289–310.

[3] David Alan Rosenberg, “‘A Smoking Radiating Ruin at the End of Two Hours’: Documents on American Plans for Nuclear War with the Soviet Union,” International Security 6, No. 3 (Winter 1981–82), ms. 3–38.

[4] Dong Jung Kim, “Letting a Hegemonic Aspirant (Further) Rise? Maintenance and Abandonment of Economic Ties between Security Competitors,” kertas kerja yang dibentangkan di International Studies Association Annual Convention, San Francisco, April 2013.

[5] Kesatuan Soviet secara fizikalnya terletak di Asia dan Eropah, dan ia mengancam untuk menguasai kedua-dua wilayah tersebut. Oleh itu, Amerika Syarikat terpaksa membentuk koalisi pengimbangan kuasa di kedua-dua kawasan tersebut. China walau bagaimanapun, terletak tepat di Asia dan tidak mungkin mengancam Eropah dalam erti kata yang sebenar. Akibatnya, negara-negara utama di Eropah tidak mungkin memainkan peranan aktif dalam membendung China; sebaliknya, mereka berkemungkinan akan kekal berada di atas pagar, di mana mereka akan berada di posisi yang baik untuk berdagang dan melabur di China. Adalah berbaloi untuk diingati bahawa Amerika Syarikat kadang-kadang mendapati ia adalah sukar untuk menghentikan sekutu-sekutu Eropahnya daripada berdagang dengan Kesatuan Soviet semasa Perang Dingin, walaupun ketika Washington percaya bahawa orang-orang Eropah menjual teknologi kepada Moscow yang akan membantu memperkuatkan tentera Soviet. Michael Mastanduno, Economic Containment: CoCom and the Politics of East-West Trade (Ithaca, NY: Cornell University Press, 1992).

[6] Robert Art, “The United States and the Rise of China: Implications for the Long Haul,” Political Science Quarterly 125, No. 3 (Fall 2010), ms. 362–66.

[7] Dong Jung Kim, “Realists as Free Traders: Britain’s Economic Response to the German Challenge, 1896–1914,” Kertas Kerja, Oktober 2013.

[8] Operasi perubahan rejim boleh menyasarkan sama ada kepimpinan politik sesebuah negara atau institusi politik yang mendasari negara tersebut. Sesetengah misi perubahan rejim berusaha untuk menggantikan penguasa sesebuah negara sambil memastikan institusi pentadbirannya tidak terjejas. Operasi yang lain walau bagaimanapun, menyasarkan untuk menggantikan keseluruhan sistem pemerintahan sesebuah negara; Inilah apa yang berlaku apabila negara autokrasi ditukarkan menjadi negara demokrasi atau sebaliknya.

[9] Lindsey O’Rourke, “Secrecy and Security: U.S.-Orchestrated Regime Change during the Cold War,” disertasi Ph.D., University of Chicago, 2013. Lihat juga Peter Grose, Operation Rollback: America’s Secret War behind the Iron Curtain (New York: Houghton Mifflin, 2000); John Knaus, Orphans of the Cold War: America and the Tibetan Struggle for Survival (New York: Perseus Books, 1999); dan Gregory Mitrovich, Undermining the Kremlin: America’s Strategy to Subvert the Soviet Bloc, 1947–1956 (Ithaca, NY: Cornell University Press, 2000).

[10] O’Rourke, “Secrecy and Security,” ms. 105.

[11] Menurut Bank Dunia, populasi China pada tahun 2011 adalah 1,344,130,000, sementara Amerika adalah 311,591,917. “Data: Population, total,” World Bank, diakses pada 30 Jun 2013, http://data.worldbank.org/indicator/SP.POP.TOTL. Menurut Pertubuhan Bangsa-Bangsa Bersatu, China dijangkakan mempunyai 1,395,200,000 orang pada tahun 2050, manakala penduduk Amerika diramalkan populasinya berjumlah 408,700,000 orang. United Nation’s Department of Economic and Social Affairs’ Population Division, World Population to 2300, New York, 2004, ms. 42. Jika China pada hari ini mempunyai pendapatan negara kasar (PNK) per kapita seperti Hong Kong, berdasarkan kepada populasi China sekarang, ia akan mempunyai PNK sebanyak $ 48.4 trilion berbanding dengan PNK semasa Amerika Syarikat iaitu $ 15.1 trilion. Jika China mempunyai PNK per kapita Korea Selatan, ia akan mempunyai PNK sebanyak $ 28.1 trilion, masih hampir dua kali ganda PNK Amerika. “Data: GNI, Atlas Method” dan “Data: GNI per capita, Atlas Method,” World Bank, diakses pada 30 Jun
2013, http://data.worldbank.org/indicator/NY.GNP.ATLS.CD dan http://data.worldbank.org/indicator/NY.GNP.PCAP.CD. Untuk tahun 2050, Amerika Syarikat dijangka mempunyai KDNK sebanyak $ 37.9 trilion. PwC, The World in 2050: The Accelerating Shift of Global Economic Power, Januari 2011, ms. 7. Jika China sepadan dengan KDNK per kapita Hong Kong yang dijangkakan untuk tahun 2050, KDNK China akan menjadi $ 162.7 trilion; jika, sebaliknya, ia mencapai KDNK per kapita yang diunjurkan untuk Korea Selatan, KDNK China akan mendekati $ 150.3 trilion yang masih mengejutkan. Bagi KDNK per kapita yang diunjurkan untuk tahun 2050, lihat William Buiter and Ebrahim Rahbari, Global Growth Generators: Moving beyond “Emerging Markets” and “BRIC,” Citigroup, Februari 21, 2011, ms. 46


Putera Birabongse Bhanudej – Pelumba F1 Pertama Asia

Asia Tenggara pernah menyaksikan beberapa pelumba kereta berkecimpung dengan Formula 1 (F1). Siapa tidak kenal Alex Yoong, satu-satunya pemandu Malaysia yang pernah berlumba bersama Minardi (kini Toro Rosso) selama dua musim.

Ini disusuli pula oleh Rio Haryanto yang pernah berlumba sebanyak 12 kali bersama Manor Racing pada tahun 2016. Kini giliran Alexander Albon, seorang pelumba Thai kelahiran British mewarnai perlumbaan F1 untuk tahun hadapan. Tetapi kelibat Putera Birabongse Bhanudej Bhanubandh, seorang anggota kerabat diraja Thailand bertanggungjawab menyediakan asas kepada Yoong, Haryanto dan Albon hari ini.

Nenda baginda ialah Raja Mongkut, raja keempat dari Dinasti Chakri yang memerintah dari 1851 hinggalah 1868. Baginda sudah kehilangan ayahanda dan bondanya semasa kecil, satu perkara yang mendorong keluarga diraja menghantarnya ke England di bawah pemantauan sepupu merangkap mentor, Putera Chula Chakrabongse.

Seperti Bira, Chula juga menetap di Britain dan bondanya merupakan seorang wanita Ukraine. Semasa mudanya, baginda pernah menetap di Rusia sebelum berpindah ke England untuk menyambung pelajaran di Harrow. Pada tahun 1938, dua sepupu ini berkahwin dengan dua wanita Inggeris: Ceril Heycock (Bira) dan Elizabeth Hunter (Chula). Walaupun mereka berbangga dengan darah diraja Thai, kedua-duanya menerima budaya barat dan bergaul dengan anggota masyarakat kelas atasan ketika itu.

Melalui pergaulan dengan masyarakat Inggeris ini juga yang memutikkan perasaan cinta baginda terhadap dunia permotoran. Minat tersebut dikatakan bermula apabila Bira duduk di pangkuan pemandunya semasa kecil dan mengawal stereng kereta ketika mengelilingi taman diraja. Tetapi di England, cinta tersebut bertukar menjadi minat yang mendalam.

Dan sebaik berpeluang mendapat kereta yang dimahukannya, ini yang mendorong Bira berlumba bersama pelumba-pelumba lain di litar-litar seluruh negara. Minat ini turut disokong oleh Chula yang turut berperanan sebagai pengurus kariernya dan menyalurkan dana dari keluarga diraja Thai untuk membiayai minat sepupunya itu.

Mereka
berdua bersama-sama menubuhkan sebuah pasukan yang dipanggil White Mouse Stable
dan beroperasi di Hammersmith. Walaupun nama yang digunakan merujuk kepada
warna putih, tetapi warna kereta mereka sebenarnya berwarna biru langit. Warna
ini dikatakan dipilih sebagai tanda penghormatan Bira kepada seorang wanita
yang pernah diminatinya dahulu tetapi kemudiannya dikenali sebagai biru Bira.
Dengan rupa yang tampan, tidak hairanlah mengapa baginda kelihatan bergaya
dengan sut perlumbaan berwarna biru dan kain sapu tangan bercorak tompok.

Sebelum
Perang Dunia Kedua (WWII) meletus, Bira merupakan antara pelumba terbaik ketika
itu. Pada tahun 1935 iaitu tahun pertamanya sebagai pelumba, baginda berjaya
menamatkan perlumbaan di tempat kedua semasa perlumbaan di Dieppe dan Berne.
Ini disusuli pula kemenangan dalam perlumbaan Coupe Prince Rainier – perlumbaan
sokongan Grand Prix Monaco, Trofi Antarabangsa JCC, Grand Prix de Picardie dan
Albi Grand Prix. Pada tahun 1937, dua sepupu itu terlebih belanja semasa
membina kereta lumba sehingga akhirnya menjejaskan kempennya di luar Britain.
Ini memaksa mereka fokus kepada perlumbaan di Britain pada tahun 1938 tetapi ia
turut membawa kepada beberapa kemenangan yang digondol oleh Bira.

Selepas WWII meletus akibat insiden tembakan artileri di Danzig, semua bentuk perlumbaan terpaksa dihentikan dan ini termasuk karier Bira. Selepas perang tamat, baginda kembali semula ke litar tetapi suasananya pada ketika itu berbeza. Pelumba-pelumba yang bersaing dengan baginda datang dari generasi yang hampir-hampir mati semasa perang dan kini mencari minat baru yang boleh menaikkan tahap adrenalin mereka.

Dan dengan situasi perang, duit juga hampir pasti tiada untuk membiayai karier yang dianggap mahal ini. Ini ditambah pertelingkahannya dengan Chula semasa mereka berada di Cornwall pada tahun-tahun perang turut menjejaskan kedudukannya. Sepupu yang dikasihinya itu mangkat pada usia 55 tahun akibat kanser pada tahun 1963.

Walau bagaimanapun, ia masih tidak menjejaskan statusnya sebagai legenda. Bira menempa nama dalam sejarah F1 atau lebih tepat litar Silverstone. Dalam perlumbaan tahun 1950 itu, baginda berjaya mendapat tempat kelima semasa kelayakan tetapi terpaksa bersara pada pusingan ke-49 akibat kehabisan minyak.

Namanya kerap menghiasi musim F1 dari tahun 1950 hingga 1954 di mana pernah menduduki tempat kelima di sesetengah perlumbaan dan pernah memenangi Trofi Richmond (1951) serta Grand Prix des Frontieres. Tetapi nama White House Stable tinggal kenangan kerana pada ketika itu, baginda berlumba bersama beberapa pasukan lain. Bira akhirnya bersara pada tahun 1954 tetapi membuktikan masih berupaya berlumba sehingga ke garisan penamat.

Apa yang
dicapai Bira pada ketika itu merupakan sesuatu yang dianggap luar biasa dan
membanggakan. Perlu diingat, pada ketika itu, perlumbaan F1 banyak didominasi
pelumba-pelumba Eropah. Hanya dua pelumba bukan Eropah saja yang menyertai
mereka iaitu Bira dan legenda juara F1 dari Argentina, Juan Manuel Fangio. Pada
ketika itu juga, tiada kelibat pemandu Asia menyertai perlumbaan berkenaan dan
ia akan mengambil masa 26 tahun sebelum pelumba Jepun pertama menyertai dunia
permotoran. Pada tahun 2001, rekod Bira sebagai satu-satunya pelumba F1 dari
Asia Tenggara akhirnya dipecahkan oleh Alex Yoong yang menggantikan kelibat
Tarso Marques dari Minardi.

Walaupun
baginda sudah tidak berkecimpung dalam dunia perlumbaan, Bira masih belum puas
dengan dunia sukan. Baginda mula menceburi sukan perlayaran dan menjadi wakil
pasukan kebangsaan semasa Sukan Olimpik 1956 di Melbourne, Rome (1960), Tokyo
(1964) dan Munich (1972). Bira juga pernah menceburi dunia korporat tetapi
mengakui dalam satu temubual, baginda lebih berkemahiran sebagai pelumba di
litar berbanding sebagai ahli perniagaan. Baginda pernah berkahwin sebanyak
enam kali dengan Ceril dikahwini semula pada tahun-tahun terakhir kehidupannya.

Pada tahun 1985, dua hari sebelum Krismas, baginda jatuh pengsan dan mangkat di stesen keretapi bawah tanah Barons Court, London akibat sakit jantung. Pada awalnya, usaha mengenalpasti Bira gagal kerana baginda tidak membawa sebarang dokumen yang menunjukkan identiti sebenarnya. Bagaimanapun, Polis Metropolitan menemui sehelai nota mengandungi tulisan baginda dalam Bahasa Thai.

Tetapi disebabkan tiada pakar yang mampu menafsirkannya, mereka menghantar nota tersebut ke Universiti London untuk analisis. Hasil analisis mengesahkan ia sebenarnya nota tulisan tangan Bira dan bila kedutaan Thailand dihubungi untuk mengesahkan identiti baginda, mereka segera mengesahkan inilah putera raja Thai yang menjadi legenda dalam dunia F1. Baginda dimakamkan di barat daya London, satu ironi kerana pelumba Thai yang menyambung legasi baginda Albon turut berasal dari situ.

RUJUKAN:

1. BBC.
(2018). The Prince And I: The story of the last Thai F1 driver. https://www.bbc.com/sport/formula1/46344810

2. Weeks,
Jim. (2016). Sports.Vice.com. The Life and Death of Formula 1’s Pioneering
Prince. https://sports.vice.com/en_au/article/3d3z85/the-life-and-death-of-formula-1s-pioneering-prince


Mansa Musa: Raja Paling Kaya Dalam Sejarah

Dalam dunia fiksyen Marvel Universe, kita semua tahu T’Challa atau Black Panther bukan saja merupakan pemerintah Wakanda, sebuah negara fiksyen Afrika. Tetapi baginda juga dikenali sebagai superhero paling kaya di dunia kerana sumber asli vibranium, meletakkannya setaraf dengan Tony Stark/Iron Man (Marvel) dan Bruce Wayne/Batman (DC). Tetapi tahukah anda ada satu versi sebenar Black Panther di luar sana iaitu Maharaja Musa I dari Empayar Mali atau Mansa Musa yang memerintah antara 1312 hingga 1332/1337 Masihi.

Mengikut adat masyarakat ketika itu, seorang maharaja perlu melantik seorang pemangku raja sekiranya baginda hendak menunaikan ibadat haji ke Baitullah atau mengadakan pelbagai ekspedisi yang memerlukannya pergi untuk satu tempoh masa tertentu. Sekiranya sang raja tidak pulang dari urusannya, maka pemangku raja itu dipilih menaiki takhta. Dalam kes Mansa Musa, maharaja sebelumnya Abubakari Keita II memulakan usaha mencari penghujung Lautan Atlantik. Sebelum baginda keluar meninggalkan empayarnya, Musa I dilantik sebagai pemangku raja. Tetapi selepas beberapa tahun, tiada lagi kedengaran berita berkenaan Maharaja Abubakari Keita II. Sebelum menaiki takhta pada tahun 1312, Musa I mengirim 2,000 kapal untuk mencari maharaja berkenaan. Selepas semua kapal tidak kembali dari pencarian, ramai sebulat suara bersetuju mengangkat Musa I sebagai Maharaja Mali yang baru.

Semasa Mansa Musa mengambil alih pemerintahan, kebanyakan negara Eropah masih lagi bergelut dengan masalah penyakit, kebuluran dan perang saudara sesama monarki di benua berkenaan. Tatkala itu, Empayar Mali berkembang luas terima kasih kepada sumber asli yang baik seperti emas dan garam. Pada era baginda, Empayar Mali mempunyai keluasan 2,000 kilometer per segi dan menguasai sebahagian besar wilayah Afrika seperti Mauritania, Mali, Senegal, Gambia, Chad dan Burkina Faso. Dan dengan pertambahan wilayah ini, begitu juga wujud pertambahan pada kedudukan ekonomi rakyatnya.

Bagaimanapun, kemakmuran empayar ini tidak diketahui seluruh dunia ketika itu termasuk dunia Islam. Jika ada pun, ia hanyalah khabar yang bersifat khabar angin dan tidak diketahui sejauh mana kekayaan yang dimiliki Empayar Mali. Walaupun dikenali sebagai seorang pemerintah yang adil, Mansa Musa juga merupakan seorang yang warak. Maka pada tahun 1324 Masihi, baginda memulakan perjalanan menunaikan haji di Makkah. Bagaimanapun, Musa tidak mengembara keseorangan kerana baginda diiringi rombongan mengandungi puluhan ribu tentera, hamba dan bentara dengan memakai kain sutera Parsi dan membawa tongkat-tongkat emas. Walaupun rekod berkenaan bilangan mereka tiada tetapi konvoi yang mengiringi baginda bergerak bersama kuda-kuda dan unta-unta yang membawa emas yang banyak.

Kehadiran rombongan ini menarik perhatian sesiapa saja yang melihat dan ada satu peristiwa yang akan memberi impak besar kepada Mesir lebih dari satu dekad. Semasa berada di Mesir, Mansa Musa disambut oleh orang bawahan Sultan Mamluk, An-Nasir Muhammad yang merupakan pemerintah kesembilan dari dinasti berkenaan. Dalam pertemuan itu, utusan itu menjemput baginda bertemu dengan Sultan An-Nasir tetapi ditolak Mansa Musa atas alasan baginda hanya singgah sebentar dalam perjalanan ke Baitullah. Bagaimanapun, selepas dipujuk berulang-kali, baginda bersetuju mengadakan pertemuan dengan Sultan Mamluk berkenaan. Apabila dua pemerintah ini bertemu, ia bermula dengan tegang apabila Musa enggan mencium kaki Sultan An-Nasir tetapi menjadi tenang apabila baginda memberi salam hormat kepada pemerintah Mesir itu. Usai pertemuan, Sultan An-Nasir menawarkan penginapan sementara kepada Musa dan rombongannya dengan Maharaja Mali itu meninggalkan impak tersendiri di bumi Mesir.

Semasa baginda di Mesir, kemurahan hati Mansa Musa dan pembelian barang-barang asing menyebabkan jalan-jalan Kaherah dipenuhi dengan emas, satu sumber yang amat dihargai tetapi pada masa sama punyai bekalan yang terhad. Tetapi kemurahan hati baginda itu telah menyebabkan harga emas jatuh dan mengakibatkan kemelesetan ekonomi Mesir selama 12 tahun. Kisah sama juga terjadi di tempat lain termasuk di Makkah dan Madinah. Untuk mengelakkan harga emas dari terus merosot, dalam perjalanan pulang ke Timbuktu, ibu negara Empayar Mali, Mansa Musa meminjam semua emas yang boleh dibawa dari semua peminjam wang di Mesir. Tindakan baginda bukan saja berjaya menstabilkan semula harga komoditi itu tetapi menempa satu lagi sejarah sebagai satu-satunya individu yang dapat mengawal harga emas di Mediterranean secara langsung. Namun baginda tidak hanya meninggalkan emas dalam perjalanan pergi ke dan balik dari Baitullah. Mansa Musa turut mendirikan ratusan masjid, sesetengah daripadanya terus berfungsi sehingga ke hari ini di Dukurey, Bako dan Wanko.

Satu wilayah yang sentiasa menjadi tumpuan Mansa Musa ialah wilayah Gao. Wilayah ini yang kita kenali sebagai Mali hari ini menyaksikan Musa membina beberapa masjid sekembalinya baginda dari mengerjakan haji. Selain Gao, Timbuktu turut menjadi tumpuan di mana pelbagai infrastruktur seperti sekolah, universiti, masjid dan perpustakaan.

Di sini juga terdirinya sebuah masjid yang diperbuat daripada kayu dan batu-bata lumpur iaitu Masjid Djinguereber. Masjid yang dibina 500 tahun lepas terus berfungsi sehingga ke hari ini dan menjadi sebahagian dari empat madrasah yang membentuk Universiti Timbuktu. Salah satu daripada madrasah berkenaan iaitu Universiti Sankore atau Madrasah Sankore ditukar peranan sebagai universiti penuh semasa akhir pemerintahan Mansa Musa. Universiti berkenaan mempunyai koleksi buku terbesar di Afrika selepas Perpustakaan Agung Alexandria dengan mengandungi sejuta manuskrip dan mampu menempatkan 25,000 pelajar.

Kisah kekayaan dan pengaruh Mansa Musa terus tersebar walaupun selepas baginda mangkat antara 1332 atau 1337 Masihi. Pada akhir abad ke-14, ahli kartografi Sepanyol bernama Abraham Cresques melukis satu atlas sebagai panduan kepada jurupandu pada Zaman Pertengahan Eropah. Untuk menggambarkan kedudukan Timbuktu dan Empayar Mali, Cresques melukis imej Mansa Musa duduk di atas takhta sambil memegang cogan alam dan memakai mahkota diperbuat daripada emas.

Pada tangan kanannya, baginda memegang seketul emas. Kisah Mansa Musa ini dilihat menjadi inspirasi kepada kisah Black Panther dan berkenaan soal kekayaannya, ianya sukar untuk digambarkan. Bagi Profesor Madya Rudolph Ware dari Universiti Michigan, beliau berpandangan, “Bayangkan sebanyak emas yang kita boleh ambil dan miliki serta digandakan, itulah nilai sebenar kekayaan yang cuba digambarkan. Baginda merupakan orang paling kaya sesiapa yang pernah melihatnya.” Sebagai penutup, lihat sendiri kedudukan kekayaan Mansa Musa selepas inflasi:

Tiada siapa yang kita kenali sebagai orang kaya yang dapat menyaingi nilai sebenar harta yang dimiliki Maharaja Mali itu.

SUMBER


Sirah VS Sejarah

Penggunaan “versus” di sini bukan untuk menggambarkan pertentangan atau penentangan yang kontra walau menurut Kamus Dewan Bahasa ia membawa maksud lawan, melawan dan menentang dalam undang-undang dan sukan.

Versus di sini  yang cuba digambarkan lebih merujuk kepada sebuah pertembungan terma atau perkataan. Pertembungan yang bukan untuk menentukan siapa lebih baik atau lebih tepat maknanya melainkan pertembungan untuk mencapai sebuah kebenaran dan makna yang lebih tepat buat keduanya.

Yang sering dianggap sama oleh bukan sahaja masyarakat bahkan segelintir mahasiswa dan cendekiawan itu sendiri. Hakikatnya adakah sirah itu sejarah, atau adakah sejarah itu sirah?

Untuk kita melihat kepada perbezaan itu, perlu kita fahami asas sesuatu ilmu terlebih dahulu iaitu dengan memahami apakah definisi bagi keduanya. Sirah menurut Ibn Manzur dalam kitab Lisanul Arab “as-sirah” merupakan kebiasaan, cara, jalan dan tingkah laku.

Maka bagi istilah umum dapatlah kita simpulkan sirah sebagai sebuah perjalanan sejarah hidup seseorang dan perincian tingkah laku yang sudah dilalui. Sirah sangat signifikan kepada apa yang disebut sebagai Sirah Nabawiyah yang mana maksud pengistilahannya merujuk kepada sebuah disiplin ilmu yang kompeten dalam mengumpulkan data yang diterima daripada fakta-fakta sejarah kehidupan Nabi Muhammad S.A.W. secara komprehensif daripada sifat-sifatnya, etika dan moral.

Satu perkara yang cukup menarik untuk dikongsikan bersama berkenaan sirah adalah dari sudut sumber dan juga sandaran fakta. Sirah adalah satu bidang kajian yang cukup kritial seperti mana hadis kerana ia perlulah memperhalusi  dua aspek iaitu:

Periwayatan bersanad

Sandaran kepada Nabi sebagai pembuat syariat atau sebagai sosok tubuh yang akan difokuskan kajian.

Impak daripada dua aspek di atas, wujud beberapa karya yang khusus oleh tokoh sejarah tentang sirah seperti Al-Waqidi dan ibn Umar yang telah menghasilkan Kitab Al-Maghazi (Peperangan) Nabi, ibn Hisyam yang telah menghasilkan Sirah Nabawiyah (Kenabian) dan lain-lain.

Maka, di sini suatu perkara yang kita fahami dan jelas bahawa sirah adalah satu cabang daripada sejarah dan ia satu disiplin ilmu yang cukup kritikal dan tegas melihatkan kepada sosok tubuh subjek yang akan dikaji. Terus, sejarah itu apa pula?

Sejarah menurut Kamus Dewan Edisi ke-4, adalah salasilah, peristiwa yang benar-benar berlaku pada masa lampau, peristiwa, riwayat, tambo. Ia berasal daripada perkataan arab (Shajarah) yang membawa erti keturunan, asal asul dan setepatnya merujuk kepada salasilah keturunan.

Dalam perspektif Barat, kebanyakan definisi daripada sarjana dan sejarawan membawa kepada sebuah definisi “the past of mankind”. Namun, ada dua definisi yang cukup berbeza yang telah dinyatakan oleh dua tokoh iaitu R.G. Collingwood dan Benedetto Croce.

Kata R.G. Collingwood, ‘All history is history of thought’ manakala kata Benedetto Croce, ‘All history is contemporary history’. Secara mudahnya menurut mereka, sejarah adalah sebuah pementasan semula apa yang telah berlaku dalam pemikiran sejarah dan  bagaimana kita melihat sejarah lampau dengan kaca mata realiti hari ini.

Pada perspektif Islam pula, menurut Ibn Khaldun, Sejarah adalah catatan atau maklumat tentang masyarakat manusia dan tamadun dunia. Ia mestilah merangkumi penelitian kritis dan penyelidikan untuk mendapatkan kebenaran sejarah.

Sedang kata Naquib Al-Attas, sejarah itu perlu lah menjawab kepada 5 struktur (What, Who, When, How dan Why) How dan Why adalah elemen yang paling kritikal kerana ia akan menerangkan kepada sebuah sebab dan akibat.

Sebagai kesimpulan, sejarah itu bukan sekadar sebuah kisah atau cerita, Ia adalah sebuah disiplin ilmu yang kompleks berkenaan kehidupan. Apabila kita mempelajari sejarah, kita sebenarnya mempelajari tentang kehidupan.

Dan sebagaimana sejarah itu sebuah pembelajaran yang umum, maka sirah pula adalah sebuah pembelajaran khusus berkenaan seorang sosok tubuh yang sangat mulia di sisi umat Islam, iaitu Rasulullah S.A.W.

Walau mungkin kedua disiplin ilmu ini sedikit berbeza, satu perkara yang pasti mempelajari sejarah dan sirah ini matlamatnya kekal sama iaitu satu sahaja. Untuk mendapatkan sebuah ibrah dan pedoman untuk kelangsungan sebuah kehidupan, dalam menelusuri sebuah jalan kembali menuju Tuhan.

Fakhrul Islam,
Pelajar Jabatan Sejarah dan Tamadun Islam,
Universiti Malaya.

RUJUKAN:

Naquib al-Attas (2011), Historical fact and Fiction, p. xiii
Said Ramadhan Al-Buti (1985), Fiqh Al-Sirah, p.9
R.G. Collingwood. (2003). The Idea of History. Oxford: Oxford University Press